Панжшерни “тиз чўктириш”да хориж қўшинлари ҳам қатнашди – Масъуд қўзғолондан дарак берди | Qalampir.uz\nОлам\t06 Сентябрь 2021 18:06 47277\nАввалроқ, “Толибон” вакили Забуҳулло Мужоҳид бўйсунмаётган Панжшер вилояти тўлиқ ҳаракат назорати остига ўтгани ҳамда Афғонистонда уруш бутунлай якунланганини эълон қилганди.\nШундан сўнг, Афғонистон шимолида жойлашган Панжшер вилоятидаги Миллий қаршилик фронти лидери Аҳмад Масъуд ўзининг Facebook саҳифасида муҳим мурожаат билан чиқди.\nБиринчи навбатда, у мамлакатнинг барча аҳолисини “Толибон”га қаршилик кўрсатишга чақирган.\n“Бутун Афғонистон халқини, мамлакатнинг барча бурчакларидаги биродар-у опа-сингилларимизни золимларга қаршилик кўрсатишга чақираман. Бизнинг курашимиз тугамади, “Толибон”га қарши жанглар давом этмоқда”, дея Масъуд айни вақтда “эркинлик, дин ва мустақиллик” номи ила умуммиллий қўзғалон кетаётганини қўшимча қилган.\nИккинчи навбатда, Аҳмад Масъуд Панжшерни эгаллашда “Толибон”га чет эл қўшинлари ёрдам берганини таъкидлаган.\nУнинг сўзларига кўра, толибларнинг Панжшерга қилган ҳужуми ушбу жараёнда “хорижий кучлар вакиллари ҳам афғон халқига қарши курашаётганини яна бир бор аниқ кўрсатган”. Шу муносабат билан, у ўз мурожаатида халқаро ҳамжамиятни толиблар ва унга ёрдам бераётганларнинг ҳаракатларини қоралашга чақирган.\nЭслатиб ўтамиз, Панжшер лидери аввал ҳам Афғонистон халқига мурожаат билан чиққан. Ўшанда Аҳмад Масъуд “Биз Аллоҳ, эркинлик ва адолат учун курашишдан ҳеч қачон воз кечмаймиз”, дея барчани бардам бўлишга чақирганди.\nҚайд этиш керакки, ОАВда “Толибон” Афғонистондаги энг йирик ҳарбий база — Баграмни Хитойга, бундан ташқари Қандаҳордаги аэродромни эса Покистонга бериши мумкинлиги ҳақида хабарлар пайдо бўлди. Толиблар ушбу икки давлат билан ҳам жуда яқин алоқада.\nШу ўринда, АҚШ ва НАТО кучлари Афғонистонни тарк этганига қадар, чет эл қўшинларига қарши курашиш, уларни мамлакатдан чиқариб юбориш “Толибон” ҳаракатининг асосий мақасади бўлганини эслаб ўтиш керак. Зеро, уларнинг бугунги сиёсати аввалги гап-сўзларига унчалик ҳам тўғри келмаяпти.\n04 Июль 13:26 82885\n04 Июль 16:52 56625\n05 Июль 18:02 55000\n05 Июль 20:00 50881\n04 Июль 22:12 48004


Андижонлик қочқин оила олти йиллик айрилиқдан сўнг бирлашди\nАндижонлик қочқин Зуҳра Каримова олти йиллик айриқлидан сўнг қизлари билан топишди.\nАндижонлик қочқин оиланинг Ўзбекистонда қолиб кетган беш фарзанди Чехия Ички ишлар вазирлиги кўмагида Прагага олиб келинди.\n2005 йил 13 май воқеалари куни Абдусалом ва унинг рафиқаси Зуҳрахон Андижонни ташлаб қочишганида, уларнинг беш нафар фарзанди Ўзбекистонда қолиб кетган эди.\nЎша йили Абдусалом ва Зуҳрахон Чехияда сиëсий қочқин мақомида яшай бошлашди.\nАндижонда қолган фарзандлари билан биринчи йили мутлақо мулоқот бўлмади.\nКейинги беш йил ичида баъзан телефонда, баъзан Skypeда гаплашиб туришди.\nАбдусаломнинг олтинчи фарзанди Абубакр эса муҳожирликда дунëга келди.\nОрадан 6 йил ўтиб Абдусалом ва Зуҳрахоннинг Ўзбекистондаги фарзандлари Чехияга олиб келинди.\nЧехия Ички ишлар вазирлигининг “оилани бирлаштириш” дастури асосида беш фарзанд бувиси Зарнигор опа ҳамроҳлигида Прагага келди.\nБеш болани олти йил мобайнида парвариш қилган 60 яшар Зарнигор опа бу фарзандларни ота-онасига топшириб яна Ўзбекистонга қайтишини айтди.\n- Тошкентга элчихонага учрадим. Улар ҳам чиройли муомала қилиб, ҳамма ëғимизни чиройли қилиб берди. Икки кунда ҳужжатимизни тайëрлаб берди. “Олиб кетаяпсизми?” деб сўради. “Ҳа, мен олиб кетаяпман. Бешта болани олиб чиқиб кетаяпман” десам, “Қайтариб олиб келасизми?” деди. “Йўқ, буларни мен ота-онасига олиб кетаяпман. Ўзим озгина туриб қайтиб келаман” десам, “Яхши, яхши бориб келинг. Яхши ўйнаб келинг. Оқ йўл” деди. Шу билан келдим, дейди Зарнигор опа.\nЗарнигор опанинг 36 яшар ўғли Нодирбек ҳам 13 май куни Ўзбекистондан қочиб кетган ва Чехиядан паноҳ топган эди.\nЗарнигор опа олти йил кўрмаган ўғли Нодирбек билан Прагада дийдор кўришди.\nТешиктошда ўқлар ажратган она-бола 6 йил ўтиб Прагада учрашди\n- Мен болаларимни қидириб келаëтсам, шундай қўлимдан тутиб “онажоним” деганида қарасам болам экан. Мен ҳатто болам ëнимга келиб қолганини ҳам сезмадим. Рўпарамдаги инсонларга қарадим¸ холос. Ëнимдан келиб маҳкам қучоқлаганида, ўзимнинг болам эканлигини билдим, дейди Зарнигор опа.\nНодирбек 2005 йилнинг 13 майи куни онаси Зарнигор опа ва отаси Қодиржон акалар билан биргаликда Андижондан қочган эди.\nҚочқинлар Тешиктошга етганида пистирмадан ўққа тутилади - ўқ Нодирнинг отасига тегади. Ота-онамни Тешиктошга ташлаб келган эдим, дейди Нодирбек.\n- 1000дан ошиқ одам тепаликка қараб юрганмиз. Шу пайтда тепадан солдатлар отишган. Ўқларнинг учиб келаëтганини кўрганман. Болалар “Дадангни кўрдингми?” дейишди. “Йўқ, кўрмадим” десам, “Даданг ўқ ебди. Онангни бир уйга олиб кириб қўйдик” деди. “Нима бўлибди?” десам, “Оëғидан ўқ ебди” деди. Кейин сўрасам оëғидан эмас қовуғидан ўқ еган экан. Ўша пайтда ҳатто ўзим ëрдам бера олмаганимдан афсус қиламан. Лекин ноилож эдик, дейди Нодирбек.\nНодирбек онаси ва жиянлари билан учрашганидан мамнун.\nБеш фарзанд олти йил мобайнида ота-она меҳрига ташна яшашди, дейди Зарнигор опа.\nАбдусалом Каримов олти йиллик айрилиқдан сўнг фарзандлари билан учрашди\n- Албатта, ота-онасининг ўрнини босиш қийин барибир. Минг нима қилганингиз билан ўз ота-онасининг ўрнини ҳеч ким боса олмайди. Бир-бир ярим йил қийинчилик бўлди уларга. Ундан кейин секин-секин ота-онасининг товушини эшитиб, ота-онамиз бор¸ деб кейин чиройли яшаб, чиройли ўқиб юришди. Ота-онага ташна бўлиб юришди барибир. Биз ҳамма нарсани имкон қилиб едириб-ичирган чоғимизда ҳам ўзининг ота-онасининг қаттиқ нони бошқача бўлади. Ҳаммаси ҳам ўз фарзандларига етишсин. Ҳаммаси ота-онаси билан бирга бўлсин. Ҳеч ким ота-онасидан айрилмасин, дейди Зарнигор опа.\nАйни пайтда болаларини бағрига босган Зуҳрахон Чехия Ички ишлар вазирлиги мулозимларидан миннатдор.\nРаҳминисо Андижонда қолганида 20 ойлик гўдак эди...\n- Албатта¸ уларга жуда катта миннатдорчилик билдираман. Шунча йилдан кейин бўлса ҳам ваъдасининг устидан чиқишди. Олти йил олдин ҳаммасини олиб келиб берамиз деб ваъда берган бўлса, 8 ой олдин олти йил олдинги сўзни қўйиб айтган бўлсак, кўмак беришиб мана ваъдасининг устидан чиқишди. Бунинг учун шу ишни қилаëтганларнинг ҳаммасига раҳматимизни айтамиз. Ҳаммасидан Оллоҳ рози бўлсин, дейди Зуҳрахон.\n2005 йил 13 май воқеаларидан сўнг 440 нафар андижонлик қочқин олдинига Руминиядан, кейин эса дунëнинг турли мамлакатларидан сиëсий бошпана олишди.\nБМТ қочқинлар идораси ва Ғарб давлатлари ëрдамида қочқинларнинг 200 дан ортиқ яқинлари Ўзбекистондан чиқиб оиласи билан бирлашди.\nАйни пайтда яна ўнлаб андижонлик қочқинларнинг фарзандлари айрилиқда яшамоқда.


Ишончни оқлайвер, Нигина\nЎзбек жанг санъати буюк бобокалонимиз Амир Темур номи билан бевосита боғлиқ. Ушбу жанг санъати машқлари асосини темурона ҳарбий жанг усуллари ва якка кураш тур¬лари ташкил этади. Ундаги комплекс машқлар "Ватан", "Истиқлол", "Қал-қон", "Баркамол авлод", "Камолот", "Жалолиддин Мангуберди", "Темур Малик", "Паҳлавон Маҳмуд", "Алпомиш", "Широқ", "Спитамен", "Етти тирсак" каби номлар билан аталади.\nНигина Фармонова тўрт йилдирки мазкур спорт тури билан шуғулланиб келади. У нафақат вилоятимиз, балки республикамиздаги ўзбек жанг санъати мутахассисларининг ҳам назарига тушиб улгурди.\n"Мустақиллик", "Тўмарис", "Амир Темур", "Баркамол авлод" каби мамлакат биринчиликларида иштирок этиб, ўз вазн тоифасида беш маротаба ғолибликни қўлга киритган. Унинг бу ютуқларида Шарқ якка кураши бўйича уч карра жаҳон чемпиони, қатор нуфузли халқаро мусобақалар совриндори Комил Шукуров ва ¬Акмал Ҳамроевларнинг меҳнати катта.\nНигина жорий йилнинг сен¬тябри¬да Жанубий Кореянинг Чунжу шаҳрида ўтказилган Бутунжаҳон якка курашлари фестивалида муносиб иштирок этди. 50 килограмм вазн тоифасида уч марта татамига чиқиб, ҳиндистонлик, филиппинлик ҳамда кореялик рақибалари устидан ғалаба қозонди. Халқаро мусобақада қатнашган дунёнинг 67 та мамлакати орасида Ўзбе-кистон терма жамоаси биринчи ўринни эгаллади. Бу ғалабага қаҳрамонимиз ҳам муносиб ҳисса қўшди.\nМаҳоратли спортчи қиз Бухоро педагогика коллежининг мураббийлик бўлимида таҳсил олмоқда. Яхши ўқиш билан бир қа-торда, машғулотларда мунтазам қатнашиб, халқаро белла шувларда Ватанимиз шарафини муносиб ҳимоя қилишга, юртимиз байроғини янада баландга кўтаришга бел боғлаган.


«Толибон» Кобул аэропорти яқинида теракт содир бўлишини олдини олди - EFFECT.UZ\nАҚШ Афғонистонда эвакуация операциясини якунлаб, мамлакатни тарк этиб бўлгандан сўнг, “Толибон” ҳаракати Кобул аэропорти яқинида теракт содир бўлишини олдини олди. Бу ҳақда NBC News хабар бермоқда.\nМаълум бўлишича, толиблар Кобул аэропортига кетаётган автобусни тўхтатиб, автобусдаги йўловчиларни туширишган. Улар автобусда икки нафар террорист бўлиши мумкинлигини айтишган.\nВоқеа гувоҳига айланган афғон фуқароси, толиблар машинани текшираётган вақтда у олти фарзанди билан яқин атрофдаги йўл зовурига яширинган. Шундан сўнг, йўловчиларга сафарларини давом эттиришга рухсат берилган.\nАҚШ конгрессменининг ёрдамчиси NBC News телеканалига берган интервьюсида жангарилар ҳақиқатан ҳам навбатдаги терактнинг олдини олишда муҳим роль ўйнаганини айтди.\n“Агар автобус тўхтамаганида эди, аэропортда одамларни, шу жумладан америкаликлар ҳам ҳалок бўлиши мумкин эди”, – деди у.\nЭслатиб ўтамиз, аввалроқ Кобул аэропорти яқинида иккита теракт содир бўлди ва ушбу портлашлани ИШИД ўз бўйнига олган эди.


Питер Хюистра эронликларга қандай баҳо бермоқда? - Zamin.uz\nЭртага “Пахтакор” клуби Осиё Чемпионлар лигаси гуруҳ босқичи доирасидаги 1-тур учрашувини Эроннинг “Трактор” жамоасига қарши ўтказади. Мазкур беллашувдан аввал “Пахтакор” бош мураббий Питер Хюистра ва жамоа сардори Егор Кримец матбуот анжуманида иштирок этишди.\nХюистра: - Барчага хайрли кун. Келаси икки ҳафта жуда тиғиз бўлади ва барчага омад тилайман. Жамоаларни 15 кунда ўйналадиган 6 та учрашув кутмоқда. Бу ҳаяжонли бўлади. Биз чемпионатни бошлагандан кейин бу ерга келдик. Умид қиламанки, биз синовга тайёрмиз. Эртага "Трактор"га қарши ўйин билан турнирни бошлаймиз. Эрон жамоалари ҳамиша қийин рақиб, улар майдонда кураш олиб боришади. Техник ва тактик тарафдан яхши ўйин кўрсатишади.\nКримец: - Хайрли кун. Чемпионлар лигасининг янги бошланаётган мавсуми билан барчани табриклайман. Эртанги рақибимизни жиддий ўргандик, беллашувга яхши тайёрландик. Ўзбекистонда мавсумни бошлашга улгурдик. Яхши ҳолатга кириб олдик, деб ўйлайман ва эртага мусобақани ғалаба билан бошлашга интиламиз.\nЯнгиликлар » Спорт » Питер Хюистра эронликларга қандай баҳо бермоқда?


Субсидия олиш ҳақида 6та долзарб саволга жавоб » Sangzor.uz - Инновацион ахборот портали\nSangzor.uz » Breaking news » Субсидия олиш ҳақида 6та долзарб саволга жавоб\nЖорий йилнинг 1 мартидан бошлаб даромади юқори бўлмаган ва уй-жой шароитларини яхшилашга муҳтож бўлган фуқароларга субсидиялар беришни йўлга қўйиш режалаштирилган.\nҚуйида биз субсидия ўзи нима эканлиги, ким берилиши ва арзон уй-жойлар ҳақида тушунтириш бермоқчимиз.\nСубсидиялар — даромади юқори бўлмаган шахсларга ипотека кредитлари асосида уй-жой сотиб олишлари учун бошланғич бадал ёки кредит фоиз тўловларининг бир қисмини қоплаб бериш мақсадида давлат бюджетидан қайтариб берилмайдиган маблағлардир.\nБошланғич бадал — бу бирламчи бозордаги (яъни, янги қурилган) уй-жойларни сотиб олиш учун ажратиладиган пуллар. Шаҳар ва қишлоқ жойларда уларнинг қиймати ҳар хил бўлади.\nСубсидия, шунингдек ипотека кредити бўйича фоизларни қоплаш учун ҳам берилиши мумкин.\nБунда қишлоқ жойларда — биринчи беш йил давомида ипотека кредити бўйича фоиз тўловлари билан боғлиқ харажатларни қоплаш учун — 10 фоизлик пунктдан ошган қисмига,\nШаҳарларда (шу жумладан, Тошкент шаҳрида ҳам) эса — дастлабки бадалнинг бир қисмини тўлаш билан боғлиқ харажатларни қоплаш учун уй-жой ҳисобланган қийматининг 10 фоизи миқдорида;\nТошкент шаҳрида биринчи беш йил давомида кредит бўйича фоизларни қоплаш учун — 12 фоизлик пунктдан ошган қисмига;\nҲар бир ҳудудда қуриладиган уй-жойлар сонидан келиб чиқиб, йил давомида ажратиладиган субсидиялар миқдори ҳақида Молия вазирлиги, Иқтисодиёт ва саноат вазирлиги, Қурилиш вазирлиги ҳамда тегишли ҳокимликлари томонидан оммавий ахборот воситаларида маълумот берилади.\nСубсидия олиш учун аризани Давлат хизматлари марказлари ёки my.gov.uz портали орқали электрон тарзда бериш мумкин.\nСубсидия олиш учун аризалар 2020 йил 1 октябрига қадар қабул қилинади.\nСубсидия ва арзон уйлар — бир хил тушунчами?\nЭътибор беринг! Субсидиялар уйларни БОЗОР НАРХИДА харид қилишга берилади. Яъни, субсидия билан арзон уй-жойлар икки бир бирига умуман алоқаси йўқ бўлган тоифадаги тушунчалар.\nШунингдек, субсидияларга тегишли Фармон чиқиши билан арзон уй-жойлар дастури ёпилгани йўқ! Ҳокимликлар фуқароларни қабул қилмасликлари бўйича қонунчиликка ўзгартириш киритилмаган.\nСубсидия олишда баллар... бу нима?\nСубсидия — бу бўйича ариза топширган ҳар бир талабгорга пул маблағи берилади дегани эмас. Бунинг учун бир қатор талаб ва ҳолатларга жавоб бериш лозим.\nСубсидия тартиб бўйича балл тўплаганларга берилади.\n– доимий прописка жойидан кадастр рақами ва турига тегишли маълумотлар;\n– доимий прописка жойидан уй дафтарининг ёки квартира карточкасининг (17-шакл бўйича) нусхаси;\nЭътибор беринг! Субсидия олиш жараёнида Давлат хизматлари марказлари Сиздан фақатгина ариза олиб қолиб тайёр натижани тақдим этишга ваколатли.\nҚолган масалалар, яъни кимга, қайси ҳамда қанча миқдорда субсидиялар ажратишни ташкил этиладиган КОМИССИЯ томонидан ҳал қилинади. Бу ишга Давлат хизматлари маркази аралашмайди.\nДавлат хизматларини агентлиги катта маслаҳатчиси.


Sony Xperia Z5 Compact – жажжилар тоифасидаги кучли смартфон - Terabayt.Uz\nXperia Z5 Compact –Sony компаниясининг ихчам флагманлари давомчиси. Аммо японларда “ихчам” корейслардаги каби “мини” дегани эмас. Sony “улкан” аппаратлардаги каби энг яхши технологиялардан фойдаланади.\nZ5 Compact ана шундай процессор, бармоқ излари учун сканер, янги камера, сувдан ҳимоя қилиш тизими, ғаройиб корпусга эга.\nSony Xperia Z5 Compact аввалги Z3 Compact авлодидан катта фарқ қилмайди. Кучлироқ процессор, яхшироқ камера ва қўшимча бармоқ излари учун камера ўрнатилган. 2015 йил охирида HD экран ва 2 ГБ оператив хотира ҳеч кимни ажаблантирмайди, Qualcomm Snapdragon 810 процессори эса зўр.\nSony, мана неча йил дирки, амалда ўз топ смартфонлари камерасини ўзгартирмайди. 20,7 мегапиксел модуль 5-авлод смартфонидагина 23 мегапикселга ўзгарди, холос. Фарқ сезиларли даражада эмас. Бироқ компания бу камерани “ўз тоифасида энг тез фокyс тўғриловчи” (0,03 сония) деб таърифламоқда. Шунингдек, сифат борасидаги сезиларли ўзгаришни ҳам ваъда қилишган. Синаб кўрамиз!\nДемак, сурат борасида фикрлар: Бино-иншоотлар расми яхши чиққан. Портретлар, макро аъло даражада. Тунги видеотасвирларда шовқин юқори, кундузги пейзаж тасвирида динамик диапазон етишмовчилиги бор. Бу дегани ёрқин, контраст фотоларда осмон билан уйқашлик сезилади, тасвирнинг қуйи қисмида бунинг акси, қоронғуроқ. Албатта, бунда доимгидек сизни HDR режими қутқаради. Автоматика устида бир оз ишлаш керак.\nXperia Z5 Compact чиндан ҳам фокyс тўғрилашга сониялар сарфлайди. Тасвир сифатида ҳам ижобий томонга ўзгариш бор. Аммо рақибларда бу жиҳат устун, айнан тунги тасвирларда.\nКелинг, 2015 йилнинг энг яхши 2 та смартфонини солиштириб кўрамиз: қай бири кўпроқ маъқул бўлади? Биринчи қиёс Samsung Galaxy S6 edge билан:\nЭнди LG G4 билан таққослаб кўрамиз:\nОлд ва орқа планга эътибор беринг. Олд планда LG G4 расми яхшироқ: юзнинг ранги тўғри , аниқ фокус ва аъло даражадаги деталлаштириш. Орқа пландаги тасвир борасида Samsung’да яхшироқ натижа. Фотографиядаги яшилликни, сунъий ёруғликдаги автоматиканинг яхши эмаслигини ҳисобга олмаганда, Sony Xperia Z5ни “олтин ўрталиқ” деб аташ мумкин.\nЎнг ёндаги сканер\nSony Xperia Z5 даги бармоқ излари сканери смартфоннинг ён томонига, яъни блоклаш/ўчириш тугмачасига жойлашган. Смартфонни чўнтакдан олишингиз билан бармоғингиз тугмачасида бўлади. Қулай, албатта.\nСезувчанлиги яхши, iPhone 6, Samsung Galaxy S6, Huawei Mate 7 даражасида.\nЛекин янги флагманларнинг иккинчи авлодидан анча сезувчан. Huawei Mate S, iPhone 6s дан кейин фарқ сезилади, яъни “разблокировка” анча секин давом этади. Бироқ бу унчалар муҳим жиҳат эмас.\nБармоқ излари сканери смартфонни фақат “разблокировка” қила олади. Рақобатчиларида эса шахсий папкага, браузерларнинг танланган саҳифаларига (Huaweiда), пуллик хизматларга (Apple Pay, Samsung Pay) кириш имконияти бор. Sonyда эса ҳозирча ҳаммаси оддий.\nCмартфонHD форматдаги 4,6 дюймли матрицага эга. Шу билан Xperia Z5 Compact смартфонининг экрани ҳақидаги фикрларга якун ясаш мумкин. Бироқ шошилмаслик керак.\nБиринчидан, бу жуда ихчам смартфон. Экран ўлчами (тахминан, iPhone 6/6s никидай) – унинг фишкаси.\nИккинчидан, шундай диоганалли HD тасвир—ёмон эмас. Нуқталар зичлиги iPhone’никидан қолишмайди.\nSony билан қўрқмай чўмилаверинг!\nSony смартфонларининг асосий фишкаси—сувдан ҳимоя тизими. Z5 Compact ҳам аввалги моделлар каби IP68 стандарти бўйича сувдан ҳимояланган. Рақобатчиларда эса бу ҳимоя йўқ.\nUSB учун “ин” қопқоқсиз (capless дейилади) ва қувватлантириш учун қулай. Ҳаммаси батартиб. Унинг остида хотира картаси ва бир дона SIM-карта учун жой ҳам бор.\nБундай қувват нима учун?\nАйтилганидек, Sony Xperia Z5 Compact’да процессор жуда кучли: Qualcomm Snapdragon 810. Шунингдек, HD экран ва 2 ГБ оператив хотирага эга. Xperia Z5 Compact қизиб кетмайди. Бунинг сабаби ихчам экран, дейиш мумкин.\nБу кўрсатгичлар унга кўрк бағишлайди: 4К видео, HD экраннинг қотиб қолмаслиги. Тан олиш керак, рақобатчилар мини-версияларга Sony каби куч бермаган.\nXperia Z5 Compact аккумулятори — 2700 мАс қувват беради. Бундай ҳажмдаги смартфонлар учун – бу рекорд.\nСмартфондаги максимал ёруғлик билан 9 соат бемалол видео кўриш мумкин. Бу нормал натижа: аввалги авлодидан ярим соатга узоқроқ.\nТурли ўйинлар учун 5,5 соат – буям рекорд натижа. Аммо кучли томони – оддий режимдаги фаолияти. Ҳозирги аксар смартфонларни бир неча соатда қувватлантириш талаб этилади, Z5 Compact билан кун бўйи хотиржам юриш мумкин.\nМуҳим палла – овоз. Xperia Z5 смартфони Hi-Res Audio ва AHC, LDAC форматида ишлайди, овозлар жуда яхши жаранглайди. Z3 ва биз тинглаб кўрган бошқа смартфонлардан анча яхши. Ҳатто оддий эшитиш воситаларида ҳам барча товуш унсурлари эшитилади. Walkman плеерининг ўзи жуда кўркам: созловчи эквалайзер, ClearAudio+ функцияси ва бошқа созламалар —тегларни таҳрир қилиш, альбом муқовасини созлаш каби имкониятлари бор.\nНархини ҳисобга олмаганда, Xperia Z5 Compact – энг яхши жажжи флагман. Унда жуда ихчам корпус, чиройли ранг, Sony смартфонларига хос устунликлар давомийлигини кўриш мумкин.\nБироқ Quad HD экран, 2 SIM-карта, оптик барқарор камера билан Samsung Galaxy S6 ундан арзонроқ.\nHuawei P8, Lenovo Vibe Shot, LG G4 флагманлари ҳам арзонроқ. Аммо уларда сувдан ҳимоя тизими йўқ ва кучли эмас. Шу сабаблими, Sony ўз смартфонига қимматроқ нарх қўйган.\nwww.olx.uz $400 Сотиб олиш\n#Sony #Sony Xperia #Sony Xperia Z #Sony Xperia Z5 #кучли смартфон


Тошкент шаҳар ҳокими Жаҳонгир Ортиқхўжа тиббиёт туризмини ривожлантиришга имконият борлиги ҳақида гапирибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n12:25 - Тошкент шаҳар ҳокими Жаҳонгир Ортиқхўжа тиббиёт туризмини ривожлантиришга имконият борлиги ҳақида гапирибди\nТошкент шаҳрида шу йил 6 ноябрдан бошлаб бир ой давомида ўтказилиши режалаштирилган ёшлар фестивали доирасида ҳоким ва ёшлар учрашуви ташкил этилибди. Унда Жаҳонгир Ортиқхўжа ёшларнинг саволларига жавоб бериб, шаҳарнинг келажаги ҳақида мулоҳазасини билдирибди.\nУнинг айтишича, “Тошкентда тиббиёт туризмини ривожлантириш учун имконият бор. Бу ерда завод, фабрика қуриб бойиб бўлмайди. Тошкентда завод ва фабрикалар қурганимиз билан уларда ишлайдиган ишчи йўқ”.\nНимамиш, фестиваль технологиялар, таълим, спорт ва маданият каби тўрт йўналишда ўтказилаётганмиш. Тадбирларга 500 минг нафарга яқин ёшларни қамраб олиш режалаштирилганмиш. Ойлик доирасида маҳорат дарслари, бадиий кўргазмалар, таълим ва спорт тадбирлари, концертлар, пойтахт бўйлаб саёҳат, турли танлов ҳамда флешмоблар бўлиб ўтмоқдамиш.\nХуллас, ҳаммаёқ масхарабозлик. Аммо, биронта очиқ тадбир ўтказилгани ҳақида биронта хабар тарқатилгани йўқ. Чунки, Тошкент – масхарабозлик МАРКАЗИ!!! Демак, Жаҳонгир Ортиқхўжа бош масхарабоздир.


Акциядорлик инновация тижорат «Ипак Йўли» банки ўз анъаналарига содиқ ҳолда ҳамиша ўз мижозларига энг замонавий банк маҳсулотларини тақдим этишга ҳаракат қилади. Рақобат кучайгани сари банклар мижозга катта аҳамият беришмоқда, жумладан мижозлар билан ишонч ва юксак хизмат кўрсатиш даражасига асосланган узоқ муддатли алоқалар ўрнатишга.\nБанк бозори ривожланишининг ушбу босқичида «Ипак Йўли» банки маҳсулот сиёсатида келажакда банк бизнесининг юқори даражада рақобатбардошлигини аниқлаб берадиган 4та асосий йўналишни бош мақсад қилиб олган, булар: мульти-каналлик, масофавийлик, кеча-ю кундуз хизмат кўрсатиш, автоматлаштирилганлик.\nИнтернет,смартфон ва ижтимоий тармоқлар одамлар ҳаётида асосий ўринлардан бирини эгаллаган глобал рақамлаштириш даврида компаниялар мижозларга масофадан туриб, осон ва тезкор хизмат олиш имконини берувчи ахборот-коммуникация технологияларини фаол ўзлаштирмоқдалар, зеро, юқори функционалли дастурий таъминот(масалан, мобиль илова, веб илова, телеграм бот) рақобатбардошликни оширади.\n«Мижозларимизнинг таклифлари, эҳтиёжларини, шунингдек, хорижий мамлакатларнинг илғор тажрибаларини ўрганиб, мобиль банкингнинг функцияларига, дизайнига,қулайлигига янгича ёндашув билан қаралди. 2018 йилнинг 19 декабридан «Ипак Йўли» банки жамоаси «IpakYo‘li Mobile» жисмоний шахслар учун мобиль иловасини янги форматдаги мижозларига тақдим этмоқда. Бу маҳсулот бизга мижозларимизнинг банк хизматидан розилиги ҳамда уларнинг садоқати ошишига сабаб бўлади»,- деб изоҳ берди «Ипак Йўли» банкининг чакана бизнес департаменти бошлиғи Улуғбек Таваккалов.\nҚуйида мазкур мобиль иловага киритилган инновацион хизматларни санаб ўтамиз:\n- «Автотўлов» сервиси: доимий тўловлар (болалар боғчаси хизматлари тўлови, шахмат тўгараги учун тўлов, уй интернети, кабель телевиденияси ва бошқа тўловлар) «танлаб олинган»га киритилганда регуляр тарзда (ҳар ҳафта, ҳар ойда) тўланишига созлаб қўйилиши мумкин.\n- Push-хабар бериш: Чет элга чиқаётган банк мижозлари транзакциялар ҳақида хабар олиш учун энди халқаро роумингга эга бўлишлари шарт эмас, маълумот Push-хабар бериш орқали келиб тушади.\n- «картадаги банк»: яқин орадаги банкомат ва банк офисини топиш бир неча сония вақт олади. Интерактив картада яқин орадаги банкомат/банк офисига олиб борувчи йўл кўрсатилади.\n- «Қайта қўнғироқ буюртмаси»: мижоз қўнғироқ қилиши шарт эмас,у қайта қўнғироққа буюртма бериши ёки ўз муаммосининг смартфондаги расмини илова қилиши мумкин.Бу мижозлар билан коммуникацияни янада осонлаштиради.\n- ихтиёрий миллий карта ва ҳисоб-рақамдан тўловларни амалга ошириш: тўлов сервисларига мобиль ҳамён, бошқа банклар карталаридан тўловларни амалга ошириш, ихтиёрий картадан кредитларни тўлаш имконияти қўшилган.\n- «Экспресс-тўлов» хизмати: телефон рақамлари китобида бўлган танишига карта ҳақидаги маълумотларисиз пул ўтказиш имконияти;\n- «Юридик шахслар ҳисобларига тўлов»: тўлов топшириқномасига ўхшаб юридик шахслар ҳисобларига тўлов тўлаш имконияти ва бошқа кўплаб хизматлар.\n«Янги «Ipak Yo`li Mobile» мобиль иловасида менга қулайлиги, яхши шрифт ва иконкалари жуда ёқди. Шу билан бирга мен ўз операцияларим бўйича батафсил маълумот ҳам оламан, тағин нафақат пластик карта бўйича. Бошқа нобанк ташкилотлар иловалари билан таққослаганда ушбу илова менга банкка бормай туриб, 24/7 тартибида барча мавжуд банк хизматларидан фойдаланиш имкониятини беради. Бу жуда қулай ва кўп вақтни тежайди» - дейди «IpakYo`liMobile» мобиль иловаси синовида иштирок этган «Ипак Йўли» банки мижози Александров Антон.\nШу билан бирга яқин истиқболда мазкур янги мобиль илова бизнинг бозоримиз учун ноёб бўлган яна бошқа функциялар билан тўлдирилиб борилади.\nУмуман олганда, Банк мижозлар билан муносабатларни яхшилашга, жисмоний шахслар учун кўп тармоқли хизмат кўрсатишни татбиқ этишга куч-ғайратини аямайди.\nЭслатма: Янги мобиль иловани юклаб олиш учун қуйидаги манзилга: https://nmobile.ipakyulibank.uz/download/кириш лозим ва ўзингизнинг олдинги логинингизни киритиб, олдинги паролингизни туширинг. Янги мобиль илова фойдаланишга киритилиши муносабати билан, аввалгиси 2018 йилнинг декабрь ойи охиригача ишлайди.\n«Ипак Йўли» АИТБ акцияси давом этмоқда ва тез орада асосий соврин – автомобиль ғолиби аниқланади


«Буни менга кейин айтди». Жон Маликов «Мендирман Жалолиддин» сериалида кастингдан қандай ўтгани ҳақида гапириб берди - 30 Декабря 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2021 » Декабрь » 30 » «Буни менга кейин айтди». Жон Маликов «Мендирман Жалолиддин» сериалида кастингдан қандай ўтгани ҳақида гапириб берди\n«Буни менга кейин айтди». Жон Маликов «Мендирман Жалолиддин» сериалида кастингдан қандай ўтгани ҳақида гапириб берди\n«Тўғрисини айтсам, ўтаман деб ўйламаганман», — дейди у\nАктёр, модель Жон Маликов «Мендирман Жалолиддин» сериалига қандай кастингдан ўтгани ҳақида гапириб берди.\nУнинг сўзларига кўра, кастингга чақирилишига совутда тушган сурати сабаб бўлган. Кастингда ўзидан юқори поғонада турадиган 50 дан ортиқ актёрлар ҳам қатнашган. Шу сабабли у синовдан ўтишига ишонмаганини таъкидлади.\n«Менинг битта расмим сабабчи бўлган экан. Буни менга кейин айтди. Кастингга борганимда 50 дан ортиқ актёрлар бор эди. Уларнинг ичида энг ёши мен эдим. Қолган ҳаммаси юқори даражадаги актёр эди. Тўғрисини айтсам, ўтаман деб ўйламаганман. Ичкарига кирганимда, Озодбек Назарбеков, Меҳмет Бўздағ ва бошқа продюсерлар ўтирганди. Нимага эришганим, нималар қила олишим ҳақида сўраган. Ўзим ҳақимда айтганман. Кейин турк тилидаги матн берган. Ундан кейинги кастингга кеч қолиб борганман. ‘Майли видеога олиб, уни жўнатамиз’, деди. Бир ҳафтадан кейин қўнғироқ қилиб, ‘Ўтдингиз. Яна 5 кунлик кастинг бор’, деган», — дейди актёр.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 60 | Добавил: #Yangiliklar, #uznews, #habarlar, #news, #xabarlar, #Yangilik, #ahborot, #новости, #newsuz | Рейтинг: 0.0/0


16:49 / 17 январь | Бекзод М | 1054\nАссалому алайкум! Бундан анча йиллар аввал амаким отамдан 1000$ қарз олганди. Амаким қизини узатаётгани учун қарз сўраган. Отам 1000$ дан ташқари 300$ тўёна ҳам берган. Пулни қайтариш куни белгиланмаган, отам шароит бўлганида берарсиз деганлар. Орадан анча йиллар ўтиб амаким 3 000 000 сом пулни отамга олиб келди. Билишимча амаким қарз олган пайтда доллар курси шу суммага тўғри келган. Амаким қарзни олиб келган вақтда 1000$ сўмга 8 500 000 га тўғри келарди. Отам пулни олмади. Сизга пулни қайси кўринишда берган бўлсам шу кўринишда қайтаринг деди. Амаким қайтиб кетти ҳалигача қарзни қайтармади. Бу ҳолатда шариат ҳукми қандай бўлади?\n– Ва алайкум ассалом! Аввало қарзнинг нималигини билиб олишимиз керак. Шариатимизда қарз деб “мисли бор нарсани берганининг мисличасини эвазсиз қайтариш”га айтилади. Қанча берган бўлса шунча олишга ҳақлидир. 1000 берган бўлса ўшани олишга ҳақли. Валлоҳу аълам!\nПечениени қимматлаганда сотиш\nЖумъа намози пайтидаги савдо\nОлдиндан буюртма олиш


Қозоғистонда намойишга чиққан мухолифатчилар ҳибсга олинди\n10 апрел 2021, Тошкент вақти: 17:05\nОлмаотадаги намойишчилар орасида бўлган аёллар ҳам полиция кордонини ёриб, Панфиловчилар боғига ўтиб кетишга муваффақ бўлолмадилар.\n1 май куни Қозоғистоннинг Олмаота шаҳрида қозоқ мухолифатининг норозилик акцияси бўлиб ўтди. “Назарбоев, кет!” шиори билан чиққан бир неча намойишчи ҳуқуқ-тартибот ходимлари томонидан қўлга олинди.\nКеча Қозоғистонда “Қозоғистон халқлари бирлиги куни” нишонланди. Шу муносабат билан мамлакатнинг йирик шаҳарларида, жумладан, Олмаотада байрам тантаналари бўлиб ўтди.\nШу куннинг ўзида Олмаотадаги “Олға” партияси биносида қозоқ мухолифатининг юзлаб аъзолари иштирокида катта йиғилиш бўлиб ўтди. Мухолифат вакиллари ҳукумат юритаётган сиёсатга ўз норозиликларини билдириб, мамлакатда мухолифат митинглари ўтказилишига таъқиқ қўйилгани масаласини муҳокама қилдилар.\n- Бу йиғилишни ташкил этганимиздан мақсад шуки, ҳукумат фалокатнинг овозини эшитишдан бош тортмоқда. Биз ҳукуматдан сиёсий ислоҳотлар ўтказишини талаб этамиз, деди мухолифатдаги “Олға” партиясининг раиси Владимир Козлов.\nАниқланишича, ҳуқуқ-тартибот органлари ходимлари Олмаотада бўлиб ўтган норозилик митингига мамлакатнинг турли бурчакларидан келаётган мухолифат вакилларидан айримларининг йўлини тўсиб, ҳибсга олганлар.\n1 май куни қозоқ мухолифати вакиллари йиғилишдан сўнг Олмаотадаги “28 панфиловчи” парки томон йўл олдилар. Аммо кўчани ўраб олган полиция ходимлари мухолифатчиларнинг йўлини тўсишга ҳаракат қилдилар.\nЭслатиб ўтамиз, 26 апрел куни Олмаота шаҳар ҳокимияти 1 ва 9 май байрам кунлари шаҳарда норозилик митинги ўтказилмаслиги ҳақида қарор қабул қилганди.\nШу боис “28 панфиловчи” парки томон йўл олган қозоқ мухолифатчилари олдига чиққан Олмали тумани прокурори Гулнора Ахмедиева уларнинг тезда уй-уйларига тарқалишларини талаб қилди.\n- Бу ҳамманингизга тушунарли бўлса керак, деди прокурор Гулнора Ахмедиева.\nАммо ҳуқуқ-тартибот органи ходимларининг айтганларига эътибор бермаган мухолифатчилар 1 май кунидан эътиборан очлик эълон қилишлари ва Назарбоевнинг истеъфога кетишини талаб қилишларини билдирдилар.\n- Бизнинг талабимиз - “Назарбаев кет”, дея ҳайқирди намойишчилар.\nШундан сўнг норозилик акциясига чиққан мухолифатчиларни ҳуқуқ-тартибот органлари ходимлари ушлаб кета бошладилар.\nМаълумотларга кўра, 1 май кунги ола-тасирда ўнлаб мухолифатчилар қўлга олинган.\nҚозоқ мухолифатининг норозилик митинглари келаётган 9 май куни ҳам давом этиши кутилмоқда.\nАйни пайтда 7-8 апрел куни Қирғизистонда содир бўлган тартибсизликлар сўнг қозоқ ҳукумати мамлакатда ташкил этилиши мумкин бўлган ҳар қандай норозилик акциясининг олдини олишга ва уларнинг ўтказилишига йўл қўймасликка ҳаракат қилаётганини қайд этиш лозим.


Сурхондарёда спортчи калтакланди. Ҳолат бўйича 7 киши қўлга олинган - EFFECT.UZ\n. 21:16 | 01.09.2021\nИжтимоий тармоқларда Сурхондарёда спортчига хужум уюштирилганлиги ҳақида видеохабар тарқалган. Ҳолат бўйича Бош Прокуратура баёнот берди.\nМаълум бўлишича, Видеода кўрсатилган ҳолат юзасидан жорий йил 29 май куни Денов тумани ИИБ ҳузуридаги ТБ томонидан Жиноят кодексининг 277-моддаси (Безорилик) билан жиноят иши қўзғатилиб, тергов ҳаракатлари олиб борилган.\nТергов давомида 7 нафар шахс айбланувчи тариқасида жалб қилиниб, барчасига “қамоққа олиш” эҳтиёт чораси қўлланилган.


“Машъал” Муборакда “Андижон”га мағлуб бўлди, “Шўртан”да дуранг\nЎзбекистон Лига Кубогининг 1-туридан ўрин олган бир қатор учрашувлар ўз ниҳоясига етди.\n“Машъал” ўз майдонида “Андижон”ни қабул қилди. Муборакда бўлиб ўтган ўйинда меҳмонлар ғалабани қўлга киритишди.\nАндижонликлар сафида Сардор Сулаймонов, Дилшод Раҳматуллаев ва Шахбозбек Жумабоев гол уришга эришган бўлсалар. Мезбонларнинг жавоб тўпларига Маъруф Жумаев муаллиф бўлди.\nҚашқадарёнинг яна бир клуби “Шўртан” Муборакда “Сўғдиёна” билан дуранг ўйнади. Жасур Холтўраевнинг голига меҳмонлар Шохруз Норхоновнинг аниқ зарбаси билан жавоб қайтаришди.\n"Шўртан" — "Сўғдиёна" 1:1 (1:0, 0:1)\n1 июнь, 19:15, Ғузор\nГоллар: 1:0 - 18 Холтўраев, 1:1 - 84 Норхонов.\n“Шўртан”: Ботир Носиров, Ҳасанбой Эргашев, Холмурод Холмуродов, Маъруф Муродов, Жасур Холтўраев, Акром Баҳромов, Юсуф Бўриев, Самандар Шодмонов, Фарҳод Намозов, Қаҳрамон Баҳодиров, Мирмуҳсин Сатторов.\n“Сўғдиёна”: Ширинбой Абдуллаев, Сардор Қулматов, Нуриддин Ҳасанов, Ойбек Нурматов, Жамшид Болтабоев, Достон Тошматов, Муҳаммад Йўлдошев, Даврон Умиров, Диан Талхатов, Даниэль Насриддинов, Шаҳбоз Жўрабоев.\n"Машъал" — "Андижон" 2:3 (1:1, 1:2)\n1 июнь, 19:15, Муборак\nГоллар: 0:1 - 3 Сулаймонов, 1:1 - 6 Жумаев, 1:2 - 59 Раматуллаев, 2:2 - 68 Жумаев, 2:3 - 83, пенальти Жумабоев.\n“Машъал”: Достон Тўхтабоев, Зафар Акрамов, Муҳаммад Тошпўлатов, Жонибек Мирзақулов, Аҳрор Иноятов, Муҳаммадали Алиқулов, Маъруф Жумаев (Турсунмурод Ҳамдамов, 79), Шокир Йўлдошев (Баходир Муртазоев), Элбек Отақулов, Жаҳонгир Қурбонбоев, Муҳриддин Шамсиддинов (Мўмин Мелиев).\n“Андижон”: Акмал Ортиқов, Фарҳод Мираҳматов, Сардор Сулаймонов, Дилшод Раҳматуллаев, Абдураҳмон Абдулҳақов, Дониёр Исмоилов (Абдуллоҳ Олимов, 46), Радослав Алексич, Усмонали Исмоналиев, Хушнуд Авилов, Асрор Ғофуров, Бобир Акбаров.\nАндижон Машъал Сўғдиёна Ўзбекистон. Лига кубоги Шўртан\nЛига кубоги. “Пахтакор” сафарда “Бухоро”ни енгди. Плей-офф масаласи Тошкент дербисида ҳал бўлади\n"Динамо" - "Андижон". Жамоаларнинг қайси рангдаги либосларда тўп суриши мвълум\nРўзиқул Бердиев: Бизнинг асосий эътибор чемпионат ва Ўзбекистон кубоги ўйинларига қаратилган


28 май 2022, Тошкент вақти: 09:55\nСардоба сув омбори тўғонининг бузилиши оқибатида, расмий маълумотларга кўра, 2 570 та ҳовли-жой сув остида қолган\nЎзбекистон Конституцияси қабул қилинганининг навбатдаги санаси арафасида Сардоба тошқинидан зарар кўрган яна 30 киши ўзларининг уй-жой ҳуқуқлари таъминланишини талаб қилиб Тошкентга, Вазирлар Маҳкамасига борди.\nАввалроқ Президентнинг Дўрмондаги қароргоҳига норозилик юриши қилган сардобаликлар Дўрмон яқинида тўхтатилиб, ички ишлар идорасига олиб кетилган ва у ердан сирдарёлик расмийлар ҳамроҳлигида уйларига қайтарилганди.\nТошкентдан қайтарилган сардобаликлар масаласи қандай ҳал бўлгани тўғрисида маълумоти йўқлигини билдирган Сирдарё вилоят ҳокимлиги расмийсининг Озодликка айтишича, вилоят ҳокими 9 декабрда Сардоба сув омборида 1 май куни юз берган тошқиндан зарар кўрган аҳолини қабул қилган.\nТошқиндан зарар кўрганлардан бири Озодликка 40 млн сўмлик товон пулини ололмаётганидан шикоят қилса, бошқаси на уй, на товон пули олганидан арз қилди.\nБир фарзанднинг онаси, сардобалик 37 яшар Мадина Ниёзова шу кунда Сирдарё туманида истиқомат қилмоқда. Турмуш ўртоғи коронавирус эпидемияси тарқалишни бошлаган пайтда иш излаб Россияга кетганича, Ўзбекистонга қайтолмаяпти.\nАйтишича, Наргиза Сардоба фожиаси рўй берган куни ҳозир истиқомат қилиб турган уйида бўлган. Сардоба тумани Дўстлик маҳалласидаги икки қаватли 4/7 уйдаги уч хонали квартирасини эса, сув босган.\nМадина Ниёзованинг сув босган квартираси.\n“Тумандаги 1- мактабда 16 йил ишлаганман, меҳнат ўқитувчиси, “Камолот” етакчиси бўлганман. Бир умр йиққан бисотим ўша уйимда эди. Сув босиб, яроқсиз аҳволга келди. Қўшниларим 40 миллион сўмдан товон пули олди. Лекин менга “сиз тошқин пайтида бошқа туманда яшагансиз”, деган баҳона билан 40 миллионни ҳануз беришмаяпти”, - деди Озодлик билан суҳбатда Мадина Ниёзова.\nНиёзованинг айтишича, у тошқиндан буён ўтган 6 ойдан ортиқ вақт мобайнида туман ва вилоят даражасидаги барча тегишли идораларга, ҳатто Олий Мажлис Сенатигача арз қилган, бироқ масаласи ҳал бўлмаяпти.\nМадина Ниёзовага расмий идоралардан келган жавоблардан бири.\nМадина Ниёзованинг айтишича, унга сув остида қолган квартирасининг кадастр ҳужжатлари борлиги учун янги қурилган кўп қаватли уйлардан уч хонали квартира берилган. Бироқ товон пули берилмаяпти.\nМадина Ниёзова масаласи юзасидан Сардоба туман Халқ қабулхонаси мутахассиси Озодлик саволига компьютеридаги маълумотлар орасидан жавоб излаётган пайтда қабулхонада свет ўчиб қолди. “Свет ёнганда боғланарсиз, икки соатларда ёниб қолса керак”, - деди мутхассис.\nСирдарё вилоят ҳокимлигининг мурожаатлар бўлими мутахассиси Сардор Абдуқодировнинг Озодликка 9 декабрда билдиришича, Мадина Ниёзованинг аризаси икки кун олдин вилоят ҳокимининг биринчи муовини Анвар Каримовга киритилган.\nМадина Ниёзовага берилган янги хонадон ошхонаси.\nДавлат Мадина Ниёзовани жабрланувчи сифатида тан олиб, янги уйдан квартира берган бир пайтда нега товон пули бермаётганини ҳокимлик мулозими “тошқин юз берган пайтда бошқа жойда яшаб тургани учун рўйхатга тушмай қолган бўлиши мумкин”лиги билан изоҳлади.\nМақола ёзилаётган пайтда Сардоба тошқинидан зарар кўрганини айтган яна бир сирдарёлик Озодликка мурожаат қилди. Сардоба тумани Юртдош МФЙ, Ораста кўча, 1- уйда истиқомат қилувчи 30 яшар Ихтиёр Очиловнинг Озодликка айтишича, унинг уйи тошқин оқибатида яроқсиз ҳолга келган, бироқ унга давлатдан товон пули ҳам, уй ҳам берилмаган.\n“4 декабрь куни 30 киши бўлиб Тошкентга бордик. Вазирлар Маҳкамасидан Мансур Жуманиёзов деган киши чиқиб, биз билан гаплашди. Шанба куни Сирдарёга бораман, ўша ерда гаплашамиз, деб ваъда берди. Ўша куни Президент Халқ қабулхонасигаям кирмоқчи бўлдик. Киролмай, қайтиб келавердик”, - деди Ихтиёр Очилов.\nОзодлик сардобаликларнинг Ихтиёр Очилов қатнашган 4 декабрдаги Тошкентга сафаридан 4 кун олдин бўлган бошқа сафари ҳақида хабар қилган эди.\n30 ноябрда Тошкентга арз қилиб борган сардобаликлар.\n30 ноябрда 50 дан ортиқ сардобалик Тошкентга, Ўзбекистон Бош вазири қабулига кириш учун борган, бу ерда ҳеч ким қабул қилмагач, аризачилардан бири Одина Комилованинг Озодликка айтишича, улар президент Мирзиёевнинг Дўрмондаги қароргоҳига қараб йўл олган, етиб борганида уларни қўриқлаш хизмати тўхтатган ва Сирдарёга қайтариб юборган эди.\nХўш, бу аризачиларнинг масаласи нима бўлди? Сирдарё вилоят ҳокимлигининг мурожаатлар бўлими мутахассиси Сардор Абдуқодиров Озодликнинг бу саволига ҳозирча конкрет жавоби йўқ эканлигини билдираркан, вилоят ҳокими бугун (9 декабрь) Сардоба тошқинидан зарар кўрганларни қабул қилаётганини айтди:\n“Бугун соат 11 ларда вилоят ҳокими (Ғофуржон Мирзаев) биринчи муовини (Анвар Каримов) билан бирга Сардоба туманидаги мусиқа мактабида фуқароларни қабул қилди Оқ Олтин, Сардоба туманлари, умуман тошқиндан зарар кўрган ҳудудлардаги фуқаролар қабул қилиниши режалаштирилган. Бироқ қабул натижалари тўғрисида ҳозир менда маълумот йўқ”.\n33 яшар Одина Комилова 30 ноябрь ва 4 декабрь кунлари Тошкентга арз қилиб борган. Унинг Озодликка билдиришича, шанба куни (5 декабрь) Вазирлар Маҳкамаси мулозими Мансур Жуманиёзов Сирдарёга келган ва уни қабул қилган. Ўша учрашувда унга тўланадиган товон пули масаласи ечилган. Одина Комилованинг айтишича, у товон пулини 7 декабрь, душанба куни олган.\nОдина Комилованинг сўзларига кўра, яна бир неча аризачининг масаласи ҳал бўлгани йўқ: "Менимча яна бир неча киши кетган. Ҳар ҳолда, бугун менга Тошкентдан қўнғироқ қилиб, учрайдиган жой манзилини сўрашди".\nҲокимлик мулозими Сардор Абдуқодировнинг айтишича, тошқиндан зарар кўрганлар билан боғлиқ муаммолар шу кунда “турмушидан ажралиб, ота-онасининг уйига қайтиб келган қизлар, тошқингача ота-онасининг уйида яшаган, бироқ номида алоҳида уй бўлмагани учун зарар кўрган оила сифатида уй олишга ҳақсиз, деб топилганлар билан боғлиқ”.\nШунга ўхшаш фикрни тошқиндан зарар кўрганлар муаммоларини яқиндан ўрганиб келаётган сирдарёлик инсон ҳуқуқлари ҳимоячиси Хайрулло Қиличев ҳам билдирди:\nСирдарёлик инсон ҳуқуқлари ҳимоячиси Хайрулло Қиличев.\n“Кейинги кунларда уй олишга ҳақлиларга янги уйлар берилди. Бу иш ҳануз давом этмоқда. Бироқ уй олишга ҳақли, деб тан олинганлардан ҳақсизлар кўпроқ. Уч хил рўйхат тузилган. Ҳозир уй олишга ҳақли эмасларга қачон ва қай шаклда ёрдам берилиши номаълум қолмоқда ва шу мавҳумлик норозилик пайдо қиляпти”.\nЖорий йилнинг 1 майида Сардоба сув омбори тўғонининг бузилиши оқибатида Сардоба, Оқолтин ва Мирзаобод туманларида¸ расмий маълумотларга кўра¸ 2 570 та ҳовли-жой, 76 та кўп қаватли уй яроқсиз ҳолга келган¸ 1781 ҳовли, 52 та кўп қаватли турар-жой қисман зарарланган.\nЎзбекистон Бош прокуратураси Сардоба сув омборида тўғоннинг ўпирилишига уч асосий омил: лойиҳа ҳужжатлари, қурилиш ва эксплуатациядаги хато ва камчиликлар.сабаб бўлгани ўрганилаётганини маълум қилган.\nВазирлар Маҳкамаси 2020 йилнинг 25 ноябрдаги қарори билан “Табиий офатлар оқибатида аҳолига етказилган зарарни қоплаш тартиби тўғрисида” низомни тасдиқлади.\nҚоронғида туғилган чақалоқлар, Сардоба уйсизлари боғчаларда тунамоқда, Спарк портлади-уч МИБ ходими ўлди


Йил шов-шуви: «Дензел Вашингтон онаси Арета Франклинни бўғиб ўлдирмоқчи бўлди»\n19:21 / 01.10.2016\nМанхэттен полицияси йигирма яшар Дензел Вашингтонни (актёр Дензел Вашингтонга ҳеч қандай алоқаси йўқ) эллик яшар онаси Арета Франклиннинг (қўшиқчи Арета Франклинга ҳеч қандай алоқаси йўқ) уйини бузиб кириб, уни бўғиб ўлдирмоқчи бўлгани учун ҳибсга олди. Бу ҳақда New York Post ёзмоқда.\nВашингтонга нисбатан турар-жой биносига ноқонуний равишда кириб бориш айби қўйилган. Аввал ҳам у онаси яшаётган уйни бузиб киришда айбланган ва турли алдов йўллари билан жавобгарликдан қочиб юрган эди.\nШуниси ажабланарлики, ҳақиқий Дензел Вашингтон ва Арета Франклин нафақат таниш, балки яқин дўстлар ҳам. Бир гал Вашингтон 2014 йилда Нью-Йоркнинг Ритц-Карлтон меҳмонхонасида Франклиннинг 72 ёшини нишонлашни ташкиллаштирган ҳам эди.\nАҚШ продюсерлар гильдияси мукофотлари топширилди: «Ла-Ла Ленд», Эмма Стоун ва Дензел Вашингтон совриндорлар қаторида\n11:47 / 30.01.2017


Қирғизистоннинг Ўзбекистондаги элчиси ўринбосари контрабанда спиртли ичимликларини сотишда гумон қилинмоқда - Anhor\nAnhor Все посты Қирғизистоннинг Ўзбекистондаги элчиси ўринбосари контрабанда спиртли ичимликларини сотишда гумон қилинмоқда\nҚирғизистоннинг Ўзбекистондаги элчиси ўринбосари контрабанда спиртли ичимликларини сотишда гумон қилинмоқда\nЎзбекистондаги Қирғизистон элчихонасининг биринчи котиби яна жанжал марказига тушиб қолди. Бу ҳақда 24.kg нашри хабар беради. Тарқатилган маълумотларга кўра, “қирғиз дипломати Канатбек Шаршенбек Тошкентда контрабанда спиртли ичимликларининг савдосини ташкил этган”.\n«Тошкент шаҳар Юнусобод тумани жиноят қидирув бўлими ходимлари ҚР элчихонасининг дипломати шаҳардаги савдо нуқталарида қимматбаҳо импорт спиртли ичимликларининг ноқонуний савдосини ташкил этганини фош қилди», – деб ёзади нашр.\nМаълум бўлишича, июль ойи ўрталарида милиционерлар контрабанда спиртли ичимликларини етказиб берувчи Аюб Янвни ушлайди. “Қўлга олинган шахс ушбу маҳсулотни Тимур Алимовдан олганлигини тан олади. Алимовни ушлаш чоғида Тошкентдаги Қирғизистон элчихонасининг юқорида тилга олинган ходими спиртли ичимликларнинг ноқонуний савдосини ташкил этгани аниқланди”, – дея қайд этилади нашрда.\nАйтиш жоизки, бу ҚР дипломати иштирокидаги биринчи жанжалли воқеа эмас. Бундан олдин Ўзбекистон ОАВда худди шу ходим ҳақида жанжалли материал пайдо бўлганди. Мақола муаллифининг таъкидлашича, қирғиз дипломати Канатбек Шаршенбек қирғиз элчихонаси ходимининг фарзандига тиббий ёрдам кўрсатиш учун келган тез тиббий ёрдам ходимларини маст ҳолатда ҳақоратлаган.\nКейинчалик Тошкентдаги Қирғизистоннинг дипломатик ваколатхонаси ушбу воқеа пайдо бўлганидан кейин махсус комиссия тузади ва у дипломат ҳамда шифокорлар ўртасида жанжал ҳақиқатан ҳам бўлганини тасдиқлайди.\n«Дипломат ва тез ёрдам бўлими ходимлари ўртасидаги воқеа ҳақиқатан ҳам бўлган, бироқ ОАВдаги маълумотлар ҳақиқатга тўғри келмайди. Дипломат миллатчилик характеридаги гап-сўзларга йўл қўймаган», – дейишади ҚР элчихонасида.\nУлардаги маълумотларга кўра, “дипломат ўзини тута олмаганини ва тез ёрдам ходимларига нисбатан қўполлик қилганини тан олган ва сал кейинроқ улардан узр сўраган”. Канатбек Шаршенбекка нисбатан эса интизомий чоралар кўрилган.\nҲозирча қирғиз дипломати иштирокидаги навбатдаги жанжал борасида ҚР ТИВнинг ҳеч қандай изоҳи йўқ.\nЕХҲТ ДИИҲБ парламент сайловларини кузатиш бўйича оралиқ ҳисоботни тақдим этди


Ленгерда шаҳар куни\nЛенгерда шаҳар куни Тўлебий туманининг 85 йиллиги арафасида ўтмоқда.\n8000 оила истиқомат қилаётган Ленгер шаҳрида 21та саноат корхонаси, 9та мактаб, 6та болалар боғчаси, 3та мактаб-интернат, касалхона, кутубхона, Маданият уйи ва бошқа ижтимоий-маданий иншоотлар мавжуд.\nЛенгер жуда бой ва қадимий тарихга эга. Шаҳарнинг пайдо бўлиши ва тараққиёти ниҳоятда мураккаб жараёнда кечган. Археологик маълумотларга қараганда, тош давридаёқ одамлар бу ерни макон айлаган, қорахонийлар даврида ривожланган шаҳарлардан бирига айланган. Бунга жойнинг серунум тупроғи, мўътадил иқлим ва одамзод яшаш учун қулай шароит мавжудлиги сабаб бўлган. Қоржон–Олатов тоғларида топилган ибтидоий одамлар яшаган манзилгоҳлар фикримизнинг далилидир.\n20 этнос вакиллари аҳил яшаётган бу шаҳардаги залворли қурилишлар, янгиланиш ва ободончилик ишлари оммавий ахборот воситаларида кенг ёритилмоқда.\nЛенгернинг тарихи минг йилларга бориб тақалсада, 1945 йили унга шаҳар мақоми берилгани учун эндигина 72 ёшда, деб ҳисобланади. Уруш йиллари бу ердан фронтга вагонларда тўхтовсиз кўмир жўнатилган, у пайтларда Ленгер ишчилар қасабаси деб аталар ва Улуғ Ватан урушидаги Ғалабага баҳоли-қудрат ҳисса қўшган. Мустақиллик йиллари шаҳарда янги давр бошланди.\nВилоят раҳбарлари мустақилликнинг илк кунлариданоқ Ленгер жанубнинг энг йирик туризм маркази мақомига ҳар томонлама муносиб бўлиши учун унинг тараққиётига алоҳида, эътибор қаратиб келмоқда. Бунинг учун вилоят ҳокимлиги махсус концепция ишлаб чиққан ва у бугунги кунда муваффақиятли амалга оширилмоқда. Ҳудудда ўнлаб дам олиш масканлари фаолият юритмоқда.\nЛенгер йилнинг ҳар қайси мавсумида ҳам кўзни яшнатадиган даражада ям-яшил бўлиб туриши учун ҳар йили минглаб арча дарахтлари экилмоқда. Туман ҳокими Бухарбай Парманов ташаббуси ҳамда бевосита раҳбарлиги остида шаҳарда яшил ҳудудларни кенгайтириш дастури ишлаб чиқилди. Бунда асосий эътибор шаҳарнинг ҳамда унинг ҳар бир майдони меъморчилигининг ўзига хослигига қаратилди, қадимий анъаналар, биноларнинг жойлашуви ҳисобга олинди. Шаҳар майдонининг 20 фоизи қисқа муддатда яшил ҳудудларга айлантирилгани унинг экологияси сезиларли даражада яхшиланишига кўмаклашди. Шаҳарни экологик жиҳатдан тоза ва озода сақлаб туришда унинг ҳудудидан оқиб ўтадиган сув захираларининг аҳамияти беқиёс. Шаҳар орқали Ленгер дарёси ўтади ва унинг тозалигига ҳам катта эътибор қаратилмоқда.\nБугунги кунда шаҳарда 2 та маданият ва истироҳат боғи ишлаб турибди. Янги мактаблар, кенг ва равон йўллар, эстакадалар, кўприклар барпо этилди, эски иншоотлар реконструкция қилинди, йўллар таъмирланди, тор кўприклар кенгайтирилди, кўплаб муаммолар ҳал этилиши билан бирга, ҳаракат хавфсизлиги ҳам таъминланмоқда.\nШаҳарнинг катта қисми газлаштирилди. Тўрт йил муқаддам Ленгер шаҳри 150 гектарга кенгайиб, «Олатов» мавзеси қурилиши бошланди. Йилдан йилга янги иш ўринлари очилмоқда.\nШаҳарда собиқ иттифоқ даврида ишлаб турган корхоналар бинолари сақлаб қолинган. Темир-бетон ва ғишт заводлари сармоядорлар ҳисобидан ишлай бошлади. Ленгернинг шимолий қисмида 60 гектар ерда индустриал ҳудуд барпо этилмоқда\nЭнди Ленгер шаҳри номининг келиб чиқиши ва унинг маъносига келсак, бу борадаги баҳслар ҳамон давом этмоқда. Кўпчилик Шарқ муаллифлари «Ленгер» сўзи Лангар бўлиб, руслаштириш сиёсати туфайли Ленгер бўлиб кетганлигини қайд этишади.\nБуюк Ипак йўлида Ленгер орқали шарқ ва ғарб орасида савдо ишлари амалга ошириларди. Шўро Инқилоби даврида Ленгер кончилар шаҳарчаси бўлган, Улуғ Ватан уруши даврида эса кончилик туфайли саноат ривожланиб, 1945 йили шаҳар мақоми берилгач, ўнлаб завод ва фабрикалар қурилган. Авваллари кончилар шаҳри бўлган Ленгерда 1970 йиллари кўмир конлари ёпилиб, ҳозирги кунда индустриал шаҳарга айланмоқда.\nТарихий ҳужжатларга эътибор қаратсак – «Ленгер – Шимкент шаҳрининг шарқий қисмида жойлашган. 30 км ердаги шаҳар.\nЛангар сўзи “тўхтаб ўтадиган жой”, “емакхона” маъносини билдиради. Шу фикрни Н. Розеньфельд ҳам маъқуллайди. Олим Е. Мирзаев Лангар сўзи “меҳмонхона, халққа овқат берадиган жой” деб таъкидлайди. Ўрта Осиё, Эрон ва Афғонистонда ҳам бу атама тез-тез учрайди. Тарихдан маълумки, Буюк Ипак йўли карвонлари Лангар ва Сайрам атрофларидан бетиним қатнаб турган. («Қазақ ұлттық энциклопедия»сы 6 т. 247-бет).\nШаҳарнинг 72 йиллиги туманнинг 85 йиллиги нишонланадиган кунга қадар давом этади. Даставвал, ўқувчилар уйида «Менинг шаҳрим» суратлар танлови ўтса, 2-сонли мактабда «Ленгер – суюкли шаҳрим» мушоираси ўтди. Ғолибларга шаҳар ҳокимининг Фахрий ёрлиқлари ва эсдалик совғалари топширилди. Болалар боғчалари, коллежлар ва мактабларда маданий-маърифий тадбирлар давом этмоқда.\nБ. ДЎСМАТОВА, 2017-11-01, 20:07 175


Ўзбекистон 19:28 / 02.12.2019 25533\n2 декабрь куни Тошкентда Mobiuz брендининг тақдимоти бўлиб ўтди. UMS мобил оператори энди айнан шу ном остида фаолият юритади.\nРасмий маросимда сўзга чиққан компания Бош директори Собир Арипов 2018 йил якунида давлат раҳбарияти томонидан компанияга бир қатор муҳим вазифалар юклатилганини таъкидлаб ўтди. Ушбу вазифалар мамлакатимизда рақамли иқтисодиётни ривожлантириш жараёнлари билан боғлиқ. Натижада мобил оператор нафақат алоқа хизматларини кўрсатиш фаолияти билан, балки янги фаолият турлари билан ҳам шуғулланмоқда. UMS брендини ҳар томонлама таҳлили шуни кўрсатдики, компания ўзининг узоқ муддатли стратегиясини рўёбга чиқариш учун трансформация қилиниши, ҳар томонлама ўзгартирилиши зарур.\n«Мутлақо янги Mobiuz бренди асосида меҳр кўрсатиш ётади. Фаолитимизда мақсадли аудиториянинг иложи борича кўпроқ эҳтиёжларини қондиришга эътибор қаратамиз. Натижада абонентлар ва мижозлар нафақат кутилган мобил алоқа ва интернет хизматларидан фойдаланишлари мумкин бўлади, балки ўзаро боғлиқ инновацион маҳсулотлардан ҳам баҳра олишади», - дея таъкидлади операторнинг тижорат директори Лола Филатова.\nMobiuz’нинг асосий ранглари – оқ ва қизил уйғунлиги. Логотип иккита қисмдан иборат – биринчиси бевосита Mobiuz ёзуви, иккинчиси эса «i» ҳарфидан таралаётган ва тобора кенгайиб бораётган нур. Унинг чегараси йўқ, яъни бу билан компания истиқбол, яратувчанлик ҳамда чексиз имкониятларга урғу бермоқчи.\nТақдимотда таъкидлаб ўтилганидек, янги савдо белгисига ўтиш эълон қилинишидан олдин республика бўйича махсус ташқи реклама материаллари жойлаштирилган. «Ёниб яшанг!» номини олган ушбу реклама кампаниясида қиёфасига нур таралиб турган турли ёшдаги ҳар хил касб эгалари намоён бўлган. Улар ўз касби, иши, фаолияти, яқинларига ғамхўрлиги билан илҳомланиб, ёниб яшашади. Бундай нур ҳар биримизда бор – Mobiuz ўз бренди орқали барчага шуни намоён қилади ҳамда компания қадриятларига урғу беради. Рекламанинг иккинчи босқичида буни яққол кўриш мумкин бўлади.\nРебрендинг – бу нафақат ташқи қиёфа ва ўзини намоён қилишни ўзгартириш, балки абонентларнинг эҳтиёжларини қондира оладиган ривожланишни ҳам назарда тутади. Шундай экан, тадбирда компаниянинг ҳозирги ютуқлари ва ривожланиш режалари ҳақида ҳам сўз борди.\nХусусан, шу кунларда оператор ноёб «АвтоMOBI» акциясини эълон қилади – компания абонентлари 14та Nexia-3 ҳамда супер ютуқ – Malibu автомобилларини ютиб олишлари мумкин бўлади. Компания мутахассислари Mobiuz мобил иловаси устида иш олиб боришмоқда – у ҳам тез орада тақдим этилади. «Мобил ҳамён» сервиси ҳамда видео ва мусиқани ичига олган платформани ишга тушириш ҳам компаниянинг истиқболли режаларида бор.\n«Мазкур йилда компания вилоятларда 4G LTE тармоғини ишга туширди, хизматлар сифатини янада ошириш мақсадида биллинг тизимини янгилаш ишлари олиб борилмоқда, ташқи Интернет-канал янада кенгаймоқда. Жиззах вилоятида Маълумотларга ишлов бериш марказини қуриш ҳамда халқаро Интернет-каналга бевосита чиқиш лойиҳаларини амалга оширишга тайёргарлик кетмоқда», - дея таъкидлади компания техник директори Ольга Филатова.


Имом ал-Бухорий масжид мажмуаси Самарқанд вилоятининг Пайариқ туманидаги меъморий ёдгорлик, зиёратгоҳ, мусулмон олами ибодат ва зиёрат этадиган табаррук маскан.\nРивоят қилишларича, милодий 870-йилларда Бухоро ноиби Имом Бухорийни ҳадис илмидан сабоқ бериш учун саройига таклиф этади. «Мен илмни султону амирлар эшигига олиб бормайман. Агар амирга илм керак бўлса, болаларни (саройидагиларни) уйимга ёки масжидимга юборсин», дейди аллома. Унинг бу жавоби ноибнинг ғазабини келтиради ва ҳадис илми султонини шаҳардан чиқариб юборишга фармон беради.\nБу воқеани эшитган самарқандлик уламолар Имом Бухорийни ўз шаҳрига таклиф этадилар. Бухорий Самарқандга бораётиб Хартанг қишлоғига етганда бетоб бўлиб қолади. Ҳижрий 256 йили рамазон ойининг охирги куни (милодий 872 йил 1 сентябрь) 62 ёшида вафот этади ва шу ерга дафн этилади…\nМанбаларда ёзилишича, ўн ёшидан бошлаб мовароуннаҳрлик ровийлардан эшитган ҳадисларни ёдлай бошлаган Исмоил Бухорий олиму фузалолардан таълим олиш мақсадида умрининг кўп қисмини мусофирликда ўтказган экан. Ҳадис илмининг ўрганилмаган қирраларини кашф этиш борасидаги изланишлари, илмий кашфиётлари туфайли «Амирул мўминийн» деган шарафли номга сазовор бўлган аллома қабри устига XVI асрда мўъжазгина мақбара тикланган. Мақбара ёнига масжид қурилиб, ҳовлисига бир неча туп чинор экилган. Аслида бу қабристон азалдан мусулмон аҳлининг табаррук зиёратгоҳларидан саналган. Лекин собиқ шўро тузуми даврининг даҳрийлик сиёсати оқибатида бу маскан қаровсиз ҳолда қолдирилган.\n— Етмишинчи йиллар бошларида йўлимиз тушиб ушбу даргоҳга кирганимиз ҳамон ёдимда, — деб эслайди шу ерлик меҳнат фахрийси Абдушукур Муҳаммадқулов. — Деворлари шўрлаб кетган кўримсиз ҳовличада бир неча туп чинор бор эди. Кичикина дарча орқали бошқа хонага, яъни Имом Бухорий абадий қўним топган бўлмага ўтиларди. Ҳовлининг бир четида масжид мунғайиб турар, эшиклари тамбалаб ташланганди. Бизни кузатиб чиққан ходим масжид кўп йиллардан буён жамоа хўжалигининг ўғит сақлайдиган омборхонасига айлантирилганини айтганди.\nЎзбекистон мустақилликка эришганидан сўнг умрини иймон ва эътиқод, илм-маърифат, диёнат йўлида бахшида этган улуғ зотлар хотирасини эъзозлаш, улар номлари билан боғлиқ жойларни ободонлаштиришга алоҳида эътибор қаратила бошланди. Президентимизнинг 1997 йил 29 апрелдаги «Имом ал-Бухорий таваллудининг ҳижрий-қамарий тақвим бўйича 1225 йиллигини нишонлаш тўғрисида»ги қарори асосида мақбара ўрнида алоҳида ёдгорлик мажмуаси барпо этилди. Юртбошимиз Ислом Каримов раҳбарлигида яратилган лойиҳа асосида 1998 йилда қурилган бу мажмуада Самарқанд, Бухоро, Хива, Тошкент, Андижон, Наманган, Қўқон, Шаҳрисабз халқ усталари жонбозлик кўрсатишди.\nБугунги кунда мажмуа зиёратгоҳ, муқаддас қадамжо, қолаверса, ўз жозибаси билан ҳудуд кўркига кўрк қўшиб турган муаззам маскан айланди. Унинг бош режасини тузишда миллий меъморчилик анъаналарига (пештоқ, равоқ, гумбаз, айвон ва бошқа) таянилганлиги ушбу табаррук гўшага ўзгача чирой баҳш этган. Бунёд этилган мақбара марказида оқишкўк шаффоф оникс тошдан ишланган сағана ўрнатилган. Мақбаранинг ўнг томонидаги эшикдан пастки қаватига — даҳмага тушилади. Юқори қаватдаги сағананинг остида Имом Бухорий қабри мармартош билан қопланган. Ҳовлининг чап тарафида масжид жойлашган. Ўнг томонида эса пештоқли ва миёнсаройли бино бор. Миёнсарой гумбази ҳам бошқа гумбазлар билан бир хил шаклда ва ўлчамда қурилган. Бу бинода кутубхона, илмий ходимлар хонаси ва бошқа юмушларга мўлжалланган хоналар бор. Кутубхонада Қуръони каримнинг ноёб қўлёзмалари, турли даврларга оид нашрлари, Имом Бухорий асарлари нашрлари ва бошқа китоблар жой олган. Мажмуа тўрида — мақбаранинг орқа тарафида ҳадис илмини ўрганиш учун мўлжалланган ўқув маркази биноси жойлашган.\nКейинги йилларда амалга оширилган кенг кўламли бунёдкорлик ишлари туфайли мажмуа юртимиз фахри, хорижлик сайёҳ ва зиёратчилар ташриф буюрадиган қутлуғ масканга айланди. Жумладан, масжид-мажмуага элтувчи катта йўл атрофлари ободонлаштирилди, янги маҳалла маркази, савдо ва маиший хизмат кўрсатиш шохобчалари қурилди. Сайёҳларга замонавий сервис хизматлар кўрсатиш кенг йўлга қўйилди. Пировардида мажмуа жойлашган мавзе — Хўжа Исмоил номидаги маҳалла том маънода шаҳарчага айланди.\n2013 йилда мажмуа ташқариси тубдан янгиланди. Хусусан, уч гектар ташқи ҳовлида ландшафт архитектурасига монанд яшил майдонча барпо этилди, ариқ бўйидаги мажнунтоллар соясига ўриндиқлар ўрнатилди. Боғ ўртасида эса кўркам ҳовуз ва атрофида рангли фаввора барпо этилди. 2015 йилнинг октябрь-ноябрь ойларида эса республика бюджети ҳисобидан мажмуада 5 миллиард 414,6 миллион сўмлик қурилиш ва таъмирлаш ишлари бажарилди. Жумладан, 74 та ёғоч устун ўрнига мармардан тайёрланган агламерат тош устунлар ўрнатилди. Ёғоч карнизлар ўрнига эса металл каркасларга агламерат тошдан маҳкамланган карниз қошлар бириктирилди.\nБундан ташқари, мажмуа ичкарисидаги эркаклар ва аёллар таҳоратхонаси қайта тўла таъмирланди. Қабр атрофининг ер қисмига электр иситкич ва ламинат ётқизилиб, ички қисмига панжарали ёғоч эшик ўрнатилди. Масжиднинг 600 квадрат метр майдонига тўшалган гиламлар янгиланди.\nШу йилнинг февраль-июнь ойларида ҳам мажмуада кенг қурилиш-таъмирлаш ишлари амалга оширилди. Жумладан, мажмуа ҳудудида 148 миллион 43,9 минг сўмлик ободонлаштириш ва куламзорлаштириш ишлари бажарилди. Ташқи ва ички ҳовлиларга хилма-хил ноёб гул ниҳоллари ўтқазилди. Шунингдек, мажмуанинг кириш дарвозаси фасадлари сифатли таъмирланди. Зиёратчилар айвонга ўрнатилган радиоузел карнайларидан Имом Бухорий ҳаёти ва фаолиятига доир эшиттиришларни тинглашади.\nХуллас, яратилган ана шундай шароитлар туфайли табаррук қадамжо бугун юртимизнинг энг обод, дилтортар масканларидан бирига айланди. Бу ерга ташриф буюрувчилар халқимиз бунёдкорлик салоҳиятининг ёрқин намунаси бўлган ушбу мажмуани ҳайрат ва ҳаяжон билан зиёрат қилмоқда. Шунинг баробарида мамлакатимизда виждон, эътиқод эркинлиги реал воқеликка айланганига гувоҳ бўлмоқда. Энг муҳими, кейинги йилларда ушбу табаррук масканга зиёратга келувчилар сони кескин ортди. Улар аллома маънавияти сарчашмасидан нур олиш баробарида халқимизнинг яратувчилик салоҳияти, аждодлар меросига бўлган ҳурматига тасаннолар айтмоқда.\nДавронов Шухрат Давронович\nЎзбекистон Республикаси Меъморлар уюшмаси\nСамарқанд бўлими бошлиғи ўринбосари,


Туркияда “ҳалол саёҳат” оммалашмоқда - BBC O'zbek\nТуркияда “ҳалол саёҳат” оммалашмоқда\nСелин Гирит Би-би-си, Анталия\nФото муаллифлик ҳуқуқи adenya\nImage caption Ҳалол меҳмонхона\n"Мусулмонлар ҳам қумли соҳилларни яхши кўришади”, дейди Иқбол. Лондон шимолида истиқомат қилувчи Иқбол, ўз рафиқаси Ойша ва тўрт нафар фарзанди билан Анталиядаги Аденя меҳмонхонасида бир ҳафта дам олишди.\n"Биз Ислом маданияти бўлган бирор бир мамлакатга боришни истаган эдик, муқаддам Марокашда, Дубай ва Мисрда бўлганмиз...Менимча, Туркия Ислом дунёсидаги энг яхши мамлакат, айнан шу ерда мусулмон аёллар учун ҳам денгизнинг қумли соҳилларида дам олиш учун шароитлар яратилган”, дейди у.\nОйша ҳам эрининг сўзларини маъқуллайди.\n"Одамлар суратга олишаяпти, энди бу суратларни Facebook га чиқариб юборишади деб хавотир бўлмайсиз. Бемалол дам оласиз”, дейди Ойша.\nАнталияни “Исломий” деб аташ мушкул, бу ерда ўнлаб тунги клублар, ресторанлар ва бошқа кўнгилочар маконлар ишлаб туради.\nДенгиз соҳиллари ҳам чўмилиш кийимида бўлган эркаклару аёллар билан тўлган.\nАммо “ Исломий сайёҳлик” саноати бутун Туркия бўйлаб ривожланиб бормоқда.\nТобора кўпроқ меҳмонхоналар “ҳалол саёҳат” таклиф этишмоқда.\nЯъни, Исломий қадриятларга зид бўлмаган дам олиш имкониятлари...\nImage caption Бу соҳил фақат аёллар учун...\nАденя ана шу “ҳалол меҳмонхоналардан” бири ва ана шу “ҳалол”лик ёрлиғини маркази Малайзияда бўлган Дунё Ҳалол Иттифоқидан олган.\nМеҳмонхона беш юлдузли ва остонадан киришингиз билан гўзал мармар сатҳ, қандиллар ва кичик фавворалар сизни ўзига ром этади.\nБу ерда бешта чўмиладиган ҳовуз бор ва уларнинг бари аёлларга мўлжаллаган.\nФотокамера ва ё телефонлар билан кириш мумкин эмас.\nИчкарида эса... Мусулмон аёллар сочларини ёзишган ва анчайин эркин бир фазода дам олишмоқда.\nДеярли ҳамма чўмиладиган кийимда... Бу эркинлик беқиёсдир бир маънода, чунки аёллар бегона эркаклар кириб қолмаслигига ишонишади.\nБу ерда қумлик соҳил ҳам бор.\nАёллар чўмиладиган соҳил ҳам бутунлай эркаклар кўзидан пана қилинган.\nШунингдек, эркаклар чўмиладиган жойга ҳам аёллар киритилмайди.\nАммо меҳмонхонанинг барча жойлари ҳам ажратилган эмас.\nРесторанда бир оила бўлиб овқатланиш мумкин.\nБарча таомлар ҳалол ва алкоголли ичимликлар мутлақо тақиқланади.\nОйша мамнун, унинг айтишича, бу ерда қандай овқат емоқдамиз, ҳалолми ёки йўқми, деган хавотир йўқ.\nМулти миллиард бозор\nImage caption Аёллар "пляжи"га хуш келдингиз!\nТуркияда ўтган бир неча йил ичида ҳалол меҳмонхоналар сони ортиб бормоқда.\nМаҳаллий журналистга кўра, Туркиянинг исломий қадриятларга эга ҳукумати қудратга келганида бунақа меҳмонхоналар сони бешта эди.\nСайёҳлик вазирлигида ҳалол меҳмонхоналарининг сони бўйича аниқ маълумот йўқ, аммо айни соҳада ишлайдиган менежерлардан бири Омер Солмазга кўра, бу каби меҳмонхоналар сони\nэлликдан ортиқ ва йилига беш миллион сайёҳга хизмат кўрсатмоқда.\nМеҳмонларнинг аксарияти маҳаллий турклар экани айтилади.\nАммо Аденя меҳмонхонасининг эгаси Илкнур Татарўғлига кўра, ҳалол меҳмонхоналарга Араб давлатлари, Оврўпо, Осиё ва Кариб оролларидан кўплаб сайёҳлар келишмоқда.\n1.6 миллиардлик жаҳон мусулмонлари назарда тутилса ҳалол меҳмонхоналар саноати ҳали тўла ривожлантирилгани йўқ.\nТуркия, Малайзия, Индонезия ва Марокаш бу саноатдаги йирик ўйинчилар қаторидадир.\nҲозир айни саноатнинг қиймати 140 миллиард АҚШ долларига тенг ва мутахасисларга кўра, 2020 йилга бориб 192 миллиард долларни ташкил этади.\nАммо Туркиянинг асосий мухолиф партиясига кўра, ҳалол меҳмонхоналар фақатгина бизнес эмас, балки мамлакатни исломлаштиришга уринишдир.\nАнталия ҳокими фақат аёллар учун денгиз соҳилида чўмилиш жойини очар экан, ҳалол саёҳат саноатига доир мунозаралар яна қизиди.\nОчилиш маросимида ҳоким Мендерес Турел Би-би-сига агар талаб бўлса яна ҳам кўпроқ ҳалол соҳиллар ташкиллаштириши ҳақида айтди.\n"Агар биз демократия қадриятлари ва эркинликларни ҳимоя этар эканмиз, унда барчага баробар бўлишимиз шарт”, дейди ҳоким.\nИсломий аталмиш АК партиянинг вакили ўлароқ парламент аъзоси Гокжен Оздоган Энжга кўра, бу каби ҳалол қум соҳиллари аслида анъанадор аёлларни озод қилади.\nЭркаклар ва аёллар ажратилмаган денгиз қум соҳилларини ёпиш ҳақида эса, унинг айтишича, гап ҳам бўлиши мумкин эмас.\nАммо мухолифатда бўлган партиядан парламент аъзоси Айлин Назлиаканинг Би-би-сига айтишича, “аёллар жамоат жойларидан сиқиб чиқарилиб, “кичик қамоқхоналар”га ташланмоқда..."\nТуркия Бош вазири намойишларни зудлик билан тўхтатишга чақирди\nТуркия Бош вазири 8 яшар жажжи 'журналист'га интервю берди\nЭрдўғон: сайловларда мағлубият мухолифатга қимматга тушади


Дунёни ларзага солган инсонийлик ва мухаббат қиссаси - Darakchi\nДунёни ларзага солган инсонийлик ва мухаббат қиссаси\nСУҒДИЁНА 02.12.2015, 16:57\nАвстралиялик модель Турия Питт ва Майкл Хоскинсларни чин мухаббатнинг ҳақиқий тимсоли дейиш мумкин. Улар ҳақида интернет саҳифаларида маълумот берилгач, минглаб инсонлар уларнинг севги тарихини катта қизиқиш билан мутолаа қилмоқда.\nТурия Питт ва Майкл Хоскинс мактаб даврида танишган эди. Ўшанда қиз 14, йигит эса 17 ёшда эди. Бу икки инсон ўшандаёқ бир-бирига кўнгил боғлади. Уларнинг туйғулари вақт ўтган сари ҳақиқий севгига айланиб бораверди. 2011 йил жуфтлик ҳаётига оғир мусибат олиб келди.\nЎшанда Турия институтни тугатиб, тоғ муҳандиси мутахасислигига эга бўлган ва модель бўлиб ишларди. Кунлардан бирида у югуриш марафонида иштирок этмоқчи бўлади. Марафончилар югуриб ўтадиган йўлда бирдан ёнғин бошланади. Турия ёнғин ичида қолиб кетади. Унинг танасининг тепа қисми 64% фоизга куйиб кетади, ўнг қўлининг барча бармоқлари ва чап қўлининг уч бармоғи ёниб кетади.\nҚиз шифохонада 2 йил даволанди. Шу муддат ичида 100 дан ортиқ жарроҳлик амалиётини бошдан кечирди. Яқиндагина журналлар муқовасида суратлари чоп этилган қизнинг танаси ва юзи чандиқлар билан қопланди. Турия шифохонадан чиққач бир неча ой мобайнида кўчага чиқишга ўзида куч топа олмади. Унга худди ҳамма унинг хунуклашган юзи, шаклини йўқотган бурни ва қулоқларига қараётгандек туюларди. Вақт ўтиши билан яқинларининг руҳий кўмаги ва кучли иродаси туфайли у ўзидан уялмайдиган бўлди.\nТурия ҳаётидаги асосий инсон унинг йигити эди. У севган инсони учун полициядаги ишини ташлади, Турияни бир дақиқа ҳам ёлғиз қолдирмади. Майкл бундан тўрт йил олдин Турия жонлантириш бўлимида даволанаётганида бриллиант кўзли узук сотиб олди ва унинг бармоғига тақиб қўйди. Турия Питт ва Майкл Хоскинс ҳозирда тўйга тайёргарлик кўрмоқда.\n“Турия одамларнинг унга ачинишини истамайди. У жуда гўзал ва бетакрор. У шунчаки ўз ҳаёти билан яшашни хоҳлайди. Турия сайр қилишни ёқтиради, океанни яхши кўради. Биз ҳар доим биргамиз. Тўғри унинг териси, ташқи кўриниши бироз ўзгарган, аммо у ўша мен севган Турия”, - дейди Майкл.


Республика болалар ижтимоий мослашуви маркази бундан 12 йил аввал “Сен ёлғиз эмассан” болалар фондининг Ўзбекистон ҳукумати билан ҳамкорликдаги саъй-ҳаракатлари натижасида ташкил топган.\nБу марказда имконияти чекланган болаларга ташхис, даволаш ҳамда реабилитация бўйича ҳар тамонлама ёрдам кўрсатилади.\nЮқори малакали мутахассисларимиз марказга қатновчи ҳар бир боланинг жисмоний ва ақлий имкониятларидан келиб чиққан ҳолда индивидуал машғулот дастурларини ишлаб чиқадилар. Марказдаги барча хизматлар бепул кўрсатилади.\nБизнинг энг бирламчи мақсдларимиздан бири – ногирон болаларни ижтимоий мослашувида ҳар томонлама ёрдам бериш; уларни ёлғизланиб, ижтимоий ҳаётдан четланиб қолишларини олдини олишдир. Жамиятда бундай болаларга бўлган муносабат ўзгариши лозим, инсонлар бу болажонларда авваламбор ўз фикри, идроки, қувончи ва ташвишларига эга бўлган шахсларни кўришлари лозим.\nМарказимизга Ўзбекистоннинг турли вилоятларида истиқомат қилувчи болажонлар қатнайдилар. Ўз фарзандини даволаш учун марказимизга қатнаш истагида бўлган, вилоятларда истиқомат қилувчи оилаларга қулайлик яратиб бериш мақсадида марказимизнинг бўлинмаларини бошқа ҳудудларда ҳам ташкил этишни ўзимизнинг бирламчи вазифаларимиздан деб белгилаганмиз. Сўнгги икки йил мобайнида марказимиз бўлимлари Самарқанд ва Фарғона шаҳарларида фаолият кўрсата бошлади. Айни пайтда ҳукумат идоралари билан биргаликда марказнинг Қарши шаҳридаги бўлинмасини очиш ҳаракатидамиз. Мақсадимиз – келажакда марказимиз филиалларини ватанимизнинг барча вилоятларида ишга туширишдир.\nМарказнинг жорий йил бошидан амалга оширган фаолиятини таҳлил қилар эканмиз, муолажа учун қатнаган болаларинг 72 фоизида ижобий ўзгаришлар кузатилганини таъкидлаш лозим.\nМарказимиз ҳукумат идоралари билан биргаликда ногирон болаларнинг ҳуқуқ ва манфаатларини ҳимоя этиш борасида бир қатор чора-тадбирларларни амалга оширган.\nКўпчиликка маълум бўлганидек, ўтмишда ногирон болаларнинг оилаларига қўпинча фарзандларидан воз кечиб, уларни маҳсус давлат муассасаларига топширишни маслахат қилишар эди. Шуни алоҳида таъкидлаб ўтиш лозимки, марказимиз давлат идоралари билан биргаликда ногирон болаларни айнан оилада, оила муҳитида униб ўсишини ҳимоя қилиш мақсадида бир қатор чора-тадбирларни амалга оширмоқда. Ҳусусан, бир неча вазирлик ва идоралар билан биргаликда марказимиз Мурувват уйлари қошида кундалик парваришлаш марказларига асос солинишига оид Вазирлар маҳкамаси қарорининг ташаббуси билан чиққан.\nУшбу лойиҳада болажонларни ўз оиласидан ажратмаган ҳолда уларни малакали мутахассислар кўриги остида бўлиши учун керакли шарт-шароит яратиб бериш кўриб чиқилган. Ушбу марказлар фаолиятида ҳар бир болажонга индивидуал ёндашувни таъминлашга катта эътибор бериш кўзда тутилган.\nШунингдек, Республика болалар ижтимоий мослашуви маркази ва Ўзбекистон меҳнат вазирлигининг ҳамкорликдаги саъй-ҳаракатлари туфайли Мурувват уйларида ижтимоий ишчи ва логопед иш ўринлари жорий этилди. Марказимиз ташаббуси билан Соғлиқни сақлаш вазирлиги тизимига ривожланишида нуқсони бўлган болаларга ўз вақтида ташхис қўйиш мақсадида эрта ёрдам бериш хизматлари жорий этилди. Айни вақтда ушбу хизматлар Тошкент, Андижон, Фарғона ва Наманганнинг поликлиникаларида ишламоқда.\nХалқ таълими, соғлиқни сақлаш, молия вазирликлари билан биргаликда Ўзбекистонда инклюзив таълимни ривожлантириш Концепциясининг лойиҳаси ишлаб чиқилди, шунингдек, фарзандларидаги таълимга бўлган эҳтиёж ҳамда таълим шакллари борасида ота-оналарнинг хабардорлигини ошириш бўйича ишлар олиб борилмоқда.\nМарказимиз соғлиқни сақлаш, таълим ва меҳнат вазирликлари билан ҳамкорликда бир неча қонунчилик ҳужжатларини қабул қилиш ташаббуси билан чиққан. Хусусан, “Болалар ҳуқуқларининг кафолатлари” ва “Васийлик ва ҳомийлик” тўғрисидаги қонунлар 2008 ва 2014 йилларда қабул қилинди. Айни пайтда “Ижтимоий хизматлар” тўғрисидаги қонун лойихаси Сенат томонидан кўриб чиқилмоқда.\nМарказимиз ва давлат идоралари томонидан олиб борилаётган саъй-ҳаракатлар шарофати билан жамиятимизда имконияти чекланган болаларга нисбатан муносабат маълум даражада ўзгаришига эришилди. Марказимизда болаларга кўрсатилаётган ёрдам уларнинг салоҳиятини оширишга, келажакка бўлган умидини ҳамда ишончини мустаҳкамлашга катта туртки бўлаётганини кўриш биз учун катта қувонч.


Инновацион ғоя, тажриба ва технологиялар\n06.03.2019 Муаллиф Ботир МАДИЁРОВ\nМуҳтарам Президентимизнинг 2018 йил 13 ноябрдаги “Паррандачиликни янада ривожлантириш бўйича қўшимча чора-тадбирлар тўғрисида”ги қарори халқимизни парранда маҳсулотлари, айниқса, тухум ва товуқ гўштига бўлган эҳтиёжини замонавий мезонлар асосида тўлиқ таъминлашни назарда тутади.\nБугунги кунда мамлакатимизда паррандалар сони 81,5 миллион бошга етиб, 2018 йили паррандачилик хўжаликлари томонидан 7,2 миллиард дона тухум, 183 минг тонна парранда гўшти ишлаб чиқарилди ҳамда 20 миллион долларлик маҳсулот экспорт қилиниши таъминланди. Жаҳон соғлиқни сақлаш ташкилоти талабида аҳоли жон бошига йилига 208 дона тухум белгиланган бўлиб, бу кўрсаткич юртимизда 220 донага етди. Мамлакатимизда аҳолига жон бошига парранда гўшти ишлаб чиқариш 5,8 килограммни ташкил этади.\nАйни пайтда манзилли дастурга асосан вилоятимизда ҳам паррандачилик кластери фаолияти шакллантириляпти. Кластер фаолияти орқали тухум етиштиришдан бошлаб, озуқа базаси, лаборатория ва инкубаториялар ташкил этиш, товуқ боқиш ва сўйиш, бўлакларга ажратиш цехлари, қадоқлаш ва экспортгача бўлган барча жараёнларни ўзаро умумлаштириш режалаштирилган. Бу борада тармоқ корхоналари томонидан ишлаб чиқаришни модернизация қилиш, соҳага инновацион ғоя ва замонавий технологияларни жалб қилиш мақсадида Германия, Бельгия, Италия ва Россия сингари давлатларнинг йирик компаниялари билан яқин ҳамкорлик йўлга қўйилмоқда.\nБу соҳа фаолиятини ривожлантириш мақсадида давлатимиз томонидан лойиҳаларни молиялаштириш учун паррандачилик корхоналарига имтиёзли кредитлар ажратилиб, 2021 йил 1 ноябрга қадар импорт қилинаётган озуқа компонентлари, асбоб-ускуналар ва жиҳозлар божхона тўловларидан озод этилди, – дейди “Водий наслли парранда” хусусий корхонаси тасарруфида ташкил этилган паррандачилик кластери раҳбари Боҳиржон Турдалиев. – Вилоят ва Бешариқ туман ҳокимлиги кўмагида озуқа базаси яратиш учун 524 гектар ер ажратилди. Бу давлатимиз раҳбари томонидан импортни камайтириш ва экспорт ҳажмини ошириш бўйича паррандачилик кластерлари олдига қўйилаётган устувор вазифалар ижросини таъминлаш имконини беради.\nТаъкидлаш жоизки, ҳозирда корхонада жўжа ва парранда боқиш, тухум жойлаштириш учун картон қутилар тайёрлаш каби 9 та цех фаолият кўрсатмоқда. Шу кунларда кластер тизими асосида ойига 100 минг бош жўжа очиришга мўлжалланган инкубация цехи ҳамда битта замонавий товуқ сўйиш цехини қуриш режалаштириляпти. Ҳозирда бу ерда 70 та иш ўрни яратилган бўлиб, ойига 2,5-3 миллион дона тухум Фарғона водийси ва Тошкент бозорларига етказиб бериляпти. Кейинги йилларда корхона тухумлари Афғонистонга муваффақиятли экспорт қилинмоқда. Корхона менежери Мирҳаёт Илҳомов саъй-ҳаракатлари билан ҳозирда корхона маҳсулотлари географиясини қўшни республикалар, Осиё давлатлари ҳисобига кенгайтириш бўйича бизнес-режа ишлаб чиқиляпти.\nКластер тизимига ўтилгач, халқаро сифат кафолатини таъминлаш, жаҳон бозорида корхона брендини яратиш мақсадида Голландиядан маркировка жиҳозлари олиб келинди. 2019 йилда 50 дан ортиқ ва 2020 йилда 100 га яқин янги иш ўринлари яратиш эвазига сўйиш ва гўшт цехлари қуриш, қадоқлаш линияси, музлатгичли омборхоналар фаолиятини йўлга қўйиш режалаштирилган. 2 миллиард сўмлик янги техника воситалари сотиб олинади ҳамда корхона тўлиқ тухум ва гўшт етиштириш тармоқлари бўйича ихтисослашади.\nКластернинг энг муҳим жиҳати, озуқа базаси илгари асосан сотиб олинган бўлса, бундан буён фақат ўзимиз етиштирамиз, – дея суҳбатимизни давом эттиради корхона бош ҳисобчиси Ҳасанбой Рабиев. – Бу йил буғдой, макка донидан ташқари соя, тариқ экиш бўйича тажриба-синов йили бўлади. Экин турлари ҳосили салмоғи ва сифатига қараб, озуқа базаси яратилади. Шу мақсадда ажратилган экин майдонларининг мелиоратив ҳолатини яхшилаш ишлари олиб бориляпти. Тошкент трактор заводидан 4 та техника сотиб олиш учун келишув ишлари амалга оширилмоқда. Инкубатория капитал реконструкция қилиниб, жорий йилнинг апрель ойидан корхона эҳтиёжи, аҳоли хонадонлари, корхона-ташкилотларга буюртма асосида жўжа етштириб бериш ишларига киришилади. Айни жараёнда товуқ гўнгини қайта ишлаш орқали қишлоқ хўжалиги учун маҳаллий ўғитлар тайёрлаб бериш ҳам режалаштирилмоқда.\nПаррандачилик тармоғида жуда катта салоҳият ва илмий-амалий тажрибага эга корхона мутахассислари томонидан соҳада тадбиркорлик фаолиятини бошлаш истагида бўлганлар учун маҳорат дарслари ҳам ташкил этилаётгани эътиборга сазовордир.\n« Қўқон ёшлари фестивали\nЙигитлар ҳарбий хизматга тайёр »\nБош саҳифа - 348 039 та


«Ёшлик элексири» яратиладими?\nОлимлар қариш устидан ғалаба қозонишга жуда яқин турибди, дея хабар тарқатади «The Daily Mail» нашри.\nЯқинда кашф қилинган янги препарат кемирувчиларда синаб кўрилди. У қўлланган қари сичқонлар тезроқ югурадиган, узоқроқ яшайдиган бўлди ва улардан янги туклар ўсиб чиқди. Препарат улар организмидан қариш жараёнида тўпланиб қолган эски, бўлинмайдиган ҳужайраларни чиқариб юборган.\nИнсон организмида ҳам қариган ва бошқа бўлинмайдиган ҳужайралар мавжуд. Ана шу ҳужайралар ишлаб чиқарадиган оқсил моддаси туфайли қўшни ҳужайралар карахт ҳолга тушиб қолади. Натижада аъзолар янгиланмайди ва бора-бора эскира бошлайди. Майо клиникаси (АҚШ) тадқиқотчилари сичқонлардан ана шундай эскирган ҳужайраларни олиб ташлагач, кемирувчиларнинг яшаш муддати 25 фоизга узайган.\nОлимларнинг айтишича, қаришни ҳапдори ёрдамида тўхтатиш мумкин. Аммо тадқиқотчилар бундай препарат уларни ёш билан боғлиқ хасталиклардан қутқара оладими-йўқми, ҳозирча билмайди. «Идеал мос келувчи препаратни яратиш учун ҳали тажрибаларни давом эттириш керак», дейди Эрасмус университети (Нидерландия) доктори Питер де Кайзер.


Фахрий журналист билан учрашув – Jurnalist\nR S2021-11-29T13:06:15+05:0029 Noyabr, 2021|Қашқадарё вил., Умумий янгиликлар, Ҳудудлардан янгиликлар|\nЎзбекистон Журналистлари ижодий уюшмаси Қашқадарё вилояти бўлими томонидан Абдулла Орипов номидаги Ижод мактаби билан ҳамкорликда “Уч авлод бирдамлиги — ёшларимиз келажаги учун буюк пойдевор” мавзуси давра суҳбати ташкил этилди. Тадбирга уюшма аъзоси, фахрий журналист Ҳусан Темиров таклиф қилинди.\nУчрашувда журналист бўлишни истаган ўқувчилар соҳада бой тажрибага эга устоз билан мулоқотга киришиб, ўзларини қизиқтирган мавзуларда суҳбатлашди, матбуотга доир саволларига ҳам жавоб олдилар. Тадбир давомида Ижод мактаби ўқувчилари Абдулла Ориповнинг шеърларидан ўқиб берди, ўзларининг нашр этилган китоблари ва ёзган мақолалари хусусида ҳам сўз юритди.\nЎзбекистон Журналистлари ижодий уюшмаси Қашқадарё вилояти бўлими ходими Муҳайёбону Қурбонова “Наврўзангман, онажон” номли китобини мактаб кутубхонасига туҳфа қилди. Давра суҳбати кўтаринки руҳда ўтди.\nуюшмаси Қашқадарё вилояти бўлими


“Ўзбекнефтгаз”: Газни олтингугурт бирикмаларидан тозаловчи яна бир қурилмада таъмирлаш ишлари олиб борилмокда — Teletype\n“Ўзбекнефтгаз”: Газни олтингугурт бирикмаларидан тозаловчи яна бир қурилмада таъмирлаш ишлари олиб борилмокда\nХусусан, “Муборак” газни қайта ишлаш заводидаги 4-цехнинг газни олтингугурт бирикмаларидан тозалаш 17-қурилмаси огоҳлантирилган режали тўла таъмирлаш учун тўхтатилиб, таъмирлаш ишлари бошлаб юборилди.\nҚурилмада таъмирлаш ишларини амалга ошириш учун барча моддий-техник ресурслар ва эҳтиёт қисмлар тайёр ҳолатга келтирилган. Сифатли таъмирлаш натижасида қурилманинг куз-қиш мавсумида барқарор, ишончли ишлашини ва белгиланган режа кўрсатгичларининг ўз вақтида бажарилишига эришилади.\nШунингдек 17-қурилмани таъмирлашга тўхтатилган даврда “Муборак” газни қайта ишлаш заводидаги газни қайта ишлаш қурилмаларининг иш режимларини оптималлаштирилди. Натижада қайта ишлаш жараёнига узатилаётган умумий газ ҳажми кунлик 5,0 млн куб метрга қисқартирилиши олди олинди.\nМаълумот учун: “Муборак” газни қайта ишлаш заводи, Қашқадарё вилояти, Муборак тумани ҳудудида жойлашган бўлиб, 1973 йилда ишга туширилган. 4-цехнинг Газни олтингугурт бирикмаларидан тозалаш 17-қурилмаси эса 1991 йил ишга туширилган. Ушбу қурилмада регенерация газлари юқори олтингугуртли ва карбонат ангидритдан тозаланади. У йилига 2 млрд куб метр юқори олтингугурт бирикмали газини қабул қилишга мўлжалланган.


Она сутининг сири нимада? — Фарғона шифокори\nЦюрих университети физиология Институти биологлари инсон кўкрак сути сут эмизувчилар орасида энг мураккаб таркибга эга эканини кўрсатувчи мақола чоп этишди. Унда 200дан ортиқ турли шакарлар бор. Бу мол сути таркибидагидан кўпроқ. Тадқиқот Trends in Biоchemical Sciences журналида чоп этилди.\nОлимларнинг фикрича, сутнинг таркиби ва унинг эмизиш даври мобайнида ўзгариб бориши чақалоқнинг иммун тизими ва шаклланаётган ичак микробиоми — ошқозон-ичак трактида микроорганизмларнинг тарқалиши билан боғлиқ.\nБундан ташқари, она сути патогенлар ўсишини сусайтирувчи ҳамда чақалоқ қонида оқ қон таначаларини фаоллаштириш хусусиятига эга антижисм ва молекулаларга бой. Бир ойдан сўнг, болада орттирилган иммунитет шакллана бошлагач, сут таркиби ўзгариб боради. Она анти-жисмлари даражаси 90 фоиздан ортиқ пасаяди. Шунингдек, шакарлар турли-туманлиги камаяди, бироқ боланинг ўсишини таъминловчи ёғлар ва бошқа озуқавий моддалар сони ортади.\nСутнинг кўплаб фойдали жиҳатларига қарамасдан, болалар кўкрак сутисиз ҳам соғлом ўсиши мумкин. Бироқ кўкрак сути болалар ўлимини камайтириш, ичак ва нафас йўллари инфекциялари хасталикларига чалиниш хавфини пасайтириш хусусиятига эга.\n← «Саломатлик мактаблари» ташкил этилади\nБолангиз тўғри овқатланяптими? →\n19.11.2018 fsh.uz 184\n05.04.2018 fsh.uz 715


Инқилоб нуридан олдим шу гулни « O'zbekiston ERK Demokratik Partiyasi\n06 January 2022 - 11:52\nСовет пайтида икки ўзбек қўшиқчисининг айтишуви бўларди. Биринчи қўшиқчи “Ўзбекистон деб аталган гулни сиз қайси боғдан олдингиз? деб савол беради. Иккинчи қўшиқчи эса “Инқилоб нуридан олдим шу гулни” дея жавоб беради. Бу пропаганда эмас ҳақиқат эди.\nБугун «ақлли» блогер «тахлилчилар» ишқида ëниб осмони мусапполигига шак келтирганларни рангли инқилоб билан қўрқитаëтган Ўзбекистон аслида тўртта инқилоб мевасидир.\n1. 1917 йил февраль инқилоби.\n2. 1917 йил октябр инқилоби.\n3. 1956 йили Сталин шахсига сиғинишни бекор қилган Никита Хрушчевнинг инқилобий сиëсати.\n4. 1985 йилдан 1991 гача давом этган Горбачев инқилоби.\nАгар февраль инқлоби бўлмаганида Туркистон Чор империяснинг таркибида қолаверарди. Бугунги Ўзбекистон эса 1917 йилги октябрь инқилоби ортидан иқтидорга келган большевиклар ижод қилган тузилма. Агар большевик инқилоби бўлмаса бугунги форматдаги Ўзбекистон йўқ эди. Агар Хрушчев инқилобий йигирманчи қурултой қилиб сталин шахсига сиғинишни куч билан тўхтатмаганида ўзбеклар жон деб сиғиниб юраверди жадидларни ўлдирган жаллодга. Агар улуғ сиëсатчи Миша Горбачнинг инқилобий қайта қуриши бўлмаганда Ўзбекистон мустақил бўлмасди. Демак «ақли ошиб тошиб кетган» аслида бандитлар режимини оқлаш учун заказ битиклар ëзадиган саводсиз¸ тарихдан хабари йўқ ўзидан инқилоб душмани ясаволган блогерлар алқаëтган Ўзбекистон инқилоб мевасидир. Инқилоб -бугунги Ўзбекистоннинг ҳам онаси ҳам отасидир.\nЭнди иккинчи масала. Бу санаганимиз инқилоблар тинч ва осойишта бўлганмиди? Одамлар неварасини бўйнига миндириб бир қўлига байроқча бир қўлида атриргул ушаб жилмайиб инқилоб қилганмиди? Йўқ албатта. Февраль инқилоби шарофати билан қамоқлардан чиқарилган жиноятчилар чиқасолиб талончиликни авж олдиришди. Октябр инқилоби арафасида ва инқилоб кунлари банклар дўконлар таланди. Ëндирилди. Большевик матросларнинг Қишки саройда нималар қилганини устоз рохимуллох Максим Горький ëзиб кетган. Инқилоб пайтида доимо жиноий унсурлар фурсат топиб марадерлик талончилик билан шуғулланади. Бу камчилик инқилобнинг доимий ҳамрохидир.\n1792 йилда қироллик тизимини ағдариб мамлакатда сиëсий ижтимоий трансформацияни амалга оширган француз инқилоби ҳам талончилик¸ ва қароқчиликка эш бўлганди. Аммо бугун французлар бу инқилобни Буюк деб таснифлашади ва 14 июлни миллий байрам сифатида тўйлашади. (1991 йили Назарбоев француз инқилоби ғояларини мазах қилиб кулган эди. Бугун тарих Назарбоев устидан кулмоқда)\nЛекин пировардида тарих тарозисига қўйиладиган залворли юк жиноятчилар зулмидан озор кўрган маъдурлар йўқотишидан қадри бўлади. Бугун Литва¸ Латвия¸ Эстония озодлиги ўша тарозидаги қийматли юкдир. Бугун Россиядан масофаланиб ўз уйини ўзи қуришга интилаëтган Грузия¸ Украина ва Молдованинг эрксеварлиги тахсинга лойиқ. Бугун ўз худудларини ишғолчилардан Туркия кўмагида тозалаган хур Озарбайжон ўрнаги ҳам бор.\nУруш тузукларида «ана душман келяпти¸ у кучли. У бизни ўлдиради» дея таслимчилик пропагандаси олиб бориш жиноят сифатида малакаланади. Паникерства дейилади бу . «Ана ОДКБ келди. Ўлдик қолдик. Мен айтувдима» деган битиклар кўпайиб кетди. Яхшиям қозоқлар ўзбекча ўқимайди. Яхшиям тарихдан ҳабарсиз¸ жохил ва қўрқоқ «блогер» ва «тахлилчилар» саси улар қўлига соат таққан саройдан нарига ўтмайди. Яхшиям дунëда ботирлик¸ жасорат¸ ва зиндондан қутулиш истаги бор. Бу истак сизнинг қўрқоқлигингиздан устун.\n2022 йил 6 январ


Surah Anbiya Translation in Uzbek » Quran Online\nОдамларга ҳисоблари яқинлашиб қолди. Улар эса, ғафлатда, юз ўгирувчи бўлган ҳолларида.\nҚачон Роббиларидан янги эслатма келса, фақат уни ўйнаётган ҳолларида тингларлар.\nҚалблари ғофил бўлиб. Зулм қилганлар ўзаро: «Бу ўзимизга ўхшаган башардан ўзга эмас-ку. Ўзингиз кўриб туриб сеҳрга келасизми?» деб пичирлашарлар.\nУ: «Роббим осмону ердаги сўзни билур. У эшитгувчи ва билгувчи зотдир», деди.\nУлар: «Балки алғов-далғов тушлардир, балки ўзи уйдириб олгандир, балки у шоирдир. Бас, бизга аввалгилар юборилганидек, мўъжиза келтирсин», дедилар.\nУлардан олдин бирор шаҳар (аҳолиси) иймон келтирмади. Биз уларни ҳалок қилдик. Энди улар иймон келтирармидилар?! (Улардан олдин лол қолдирувчи мўъжиза келтиришни талаб қилганлардан бирортаси ҳам иймонга келмади. шунинг учун ҳаммасини ҳалок қилдик. Энди улар иймонга келармидилар?!\nБиз сендан илгари ҳам фақат эр кишиларни Пайғамбар қилиб юбориб, уларга ваҳий қилганмиз, холос. Агар билмасангиз зикр аҳлларидан сўранг. (Башар Пайғамбар бўлмайди, деб даъво қилаётган, эй кофир-мушриклар, агар Пайғамбарлар башар эканини билмасангиз зикр-илм эгаларидан, аҳли китоблардан сўранг.)\nБиз уларни таом емайдиган жасад қилганимиз йўқ. Улар абадий қолгувчи ҳам бўлган эмаслар.\nСўнгра уларга (берган) ваъдамиз устидан чиқдик. Бас, уларга ҳамда ўзимиз хоҳлаганларга нажот бердик ва исрофчиларни ҳалок қилдик. (Кейин Пайғамбарларга берган ваъдамиз устидан чиқдик, уларга эргашган мўминларга нажот ва фатҳу нусрат бердик. Исрофчиларни, кофир бўлганларни ҳалок этдик. Одат шу. Ҳозирги кофирлар ибрат олсинлар.)\nБатаҳқиқ, Биз сизга китоб нозил қилдик. Унда сизнинг зикрингиз бор. Ақл ишлатмайсизларми?!. (Зикрингиз-шарафингиз бор. Одамлар ақлнини ишлатишлари лозим. Яна Қуръонга қайтиб, унга амал қилмоқлари шарт.)\nБиз золим бўлган шаҳар-қишлоқлардан қанчасини (белини) синдирдик ва улардан кейин бошқа қавмларни пайдо этдик.\nБизнинг азобимизни ҳис қилганларида эса, бирдан у ердан қочишга бошларлар.\nҚочманглар! Маишатпарсатлик қилган нарсаларингизга, масканларингизга қайтинглар. Ҳали эҳтимол сўралурсизлар.\nУлар: «Ҳолимизга вой! Биз, албатта, золим бўлган эканмиз», дедилар.\nУларнинг ўша дод-войлари, Биз уларни ўрилган ўтдай, совуган кулдай қилгунимизча бардавом бўлди.\nБиз осмонлару ерни ва уларнинг орасидаги нарсаларни ўйин учун яратганимиз йўқ. (Бундай улкан ва ажойиб нарсалар, албатта, ўйин учун яратилмайди. Беҳудага шунчалик уринишнинг кераги йўқ. Мақсад ўйин бўлса, шунга мосроқ нарса яратилар эди.)\nАгар Биз кўнгилхуши тутишни ирода қилсак, уни қилувчи бўлганимизда ҳам, Ўз томонимиздан тутар эдик.\nЙўқ, Биз ҳақни ботил устига отурмиз. Бас, уни яксон қилур. Кўрибсанки, у(ботил) заволга учрабди. Сизларга эса, қилган васфларингиздан ҳалокат келур.\nОсмонлару ердаги барча жонзотлар Уникидир. Унинг ҳузуридагилар ибодатидан такаббурлик қилмаслар ва малол олмаслар.\nУлар кечаю кундуз тасбиҳ айтарлар. Чарчамаслар.


Пахтакор - Насаф. Узбекистон. Олий лига. 14-тур. 19-06-2017 / CHAMPIONAT.asia\nИгорь Сергеев - 67', Шерзод Каримов - 69'\nОлий лига. 14-тур\nФаррух Сайфиев - 78'\n67' Игорь Сергеев\n69' Шерзод Каримов\n78' Фаррух Сайфиев\nЎЙИН ТУГАДИ! "Пахтакор" ўз майдонида "Насаф" қаршилигини енгди.\n"Насаф"нинг жарима зарбаси жуда хавфли чиқди. Шаҳбоз Эркиновнинг зарбаси дарвоза тўсинига тегиб қайтди...\n"Пахтакор": Жасур Ҳакимов ўрнига Хушнуд Авилов майдонга тушди.\n"Пахтакор" ўйин темпини туширишга уринмоқда ва бунга эришмоқда ҳам.\n"Насаф": Дониёр Нарзуллаев ўз ўрнини Бобир Абдихолиқовга бўшатиб берди.\n"Насаф" катта куч билан ҳужумга ўтмоқда. "Пахтакор" эса қарши ҳужумда рақибини "ушлаш"га уриниб кўради...\n"Пахтакор": Суҳроб Нуруллоев ўрнига Беҳруз Саъдиллаев майдонга чиқди.\n"Насаф" ўйинга қайтди. Кураш давом этади...\nГолллллллллллллллллллллл! Фарруҳ Сайфиев! Драган Чераннинг ажойиб "парашют" услубидаги узатмасидан кейин Фарруҳ Сайфиев ҳам Лобановни устидан тўпни ташлаб қўйди - 1:2. Чиройли гол.\n"Насаф"нинг иккинчи таймдаги дарвоза томон тепган иккинчи зарбаси. Дилшод Раҳматуллаевнинг узоқдан йўллаган зарбасига аниқлик етишмади.\n"Насаф" ҳимоячиси Шерзод Аъзамов жароҳат олган кўринади. Майдон ташқарисидаги шифокорлар унга тиббий ёрдам кўрсатишмоқда.\nИккинчи бўлимни "Пахтакор" анча кўтаринки руҳда ўтказмоқда. "Насаф" эса ҳужумни эсдан чиқарди.\n"Насаф"да ўзгариш: Азиз Ғаниев ўрнига Шаҳбоз Эркинов майдонга тушди.\nГОЛЛЛЛЛЛЛЛЛЛЛЛЛЛЛЛЛЛЛЛ! 2:0! Шерзод Каримов узоқдан дарвозани чиройли тарзда ишғол этди!\nГоллллллллллллллллллл1 Игорь Сергеев! "Пахтакор"нинг кетма-кет ҳужумларидан бири ниҳоят гол билан якунланди. "Насаф" жарима майдончаси ичидаги пала-партишликдан сўнг Игорь Сергеев тўпни дарвозага аниқ жойлаб қўйди - 1:0.\n"Пахтакор"нинг бу галги ҳужуми ўнг қанотдан ривож олди. Жарима майдончасига ошириб берилган тўпни Элдорбек Суюнов ўз вақтида бартараф этишга муваффақ бўлди.\n"Пахтакор": Азим Аҳмедов ўрнига Жамшид Юсупов тушди.\n"Насаф" иккинчи бўлимдаги ўзининг дастлабки зарбасини йўллади. Драган Чераннинг узоқдан тепган зарбасини Лобанов ушлаб олди.\nСуҳроб Нуруллоевнинг кучли зарбасини Элдорбек Суюнов бартараф этди.\nЎйинда бироз тўхталиш. "Насаф" футболчисига шифокорлар тиббий ёрдам кўрсатишди.\nДаврон Ҳошимов ўз қанотидан ҳужумга ўтиб кетаётганида Фарруҳ Сайфиев рақибини зарарсизлантира олди.\n"Насаф" икки бор қарши ҳужумга ўтиб кетаётганида майдон марказида "Пахтакор" футболчилари кичик фоллар эвазига тўхтатиб қолишди.\n"Пахтакор" танаффусдан кейин ҳужумкорликни оширгани кўриниб турибди.\n"Пахтакор"нинг чап қанотдан ташкил этган ҳужуми хавфли тус олди. Жасур Ҳакимовнинг боши билан берган зарбасига бирозгина аниқлик етишмади.\nТўпсиз ҳаракат қилаётган "Пахтакор" футболчилари кўп асабийлашишмоқда.\nЎйин кескин курашларга бой ўтмоқда.\nИслом Рашидхонов жарима майдончаси ичида бир ҳимоячини алдаб ўтди ва дарвоза томон зарба йўллади. Зарба кучсиз чиққани боис Лобанов ортиқча муаммосиз тўпни ушлаб олди.\nЎйин голларга эмас, сариқ карточкаларга бой кечмоқда.\nКамолиддин Тожиев ҳужумда Дилшод Раҳматуллаевга нисбатан қўпол ҳаракати учун огоҳлантириш олди.\nФарруҳ Сайфиев ҳам сариқ карточка билан сийланди.\nЖасур Ҳакимов футбол ўйнашдан кўра футболчилар билан тортишишни боплаяпти.\nЖасур Ҳакимов рақиб футболчиси билан баҳслашгани учун ҳакам томонидан огоҳлантирилди.\n"Насаф" бурчак зарбасини амалга оширди. Бу вазиятда эса "Пахтакор" футболчилари чаққонроқ ҳаракат қилишди ва тезда қарши ҳужумга ўтишди. Аммо Жасур Ҳакимов қарор қабул қилишда анча кеч қолди ва имконият қўлдан чиқарилди.\nЎйиннинг учдан бир қисми ортда қолди. Ҳозирча голга тортадиган вазиятлар деярли йўқ. Таблода эса ҳисоб 0:0.\n"Насаф" кўпроқ позицион ҳужумга ўтмоқда. Ўйин тизгини ҳам меҳмонлар қўлида.\n"Пахтакор"да ҳужумлар сони ошмоқда. Аммо ҳужумлар бесамар кетмоқда.\nМайдон марказидан белгиланган жарима зарбасини тезкорлик билан ўйнаб кетган "Пахтакор" яхши имкониятга эга бўлаётганди. Жасур Ҳакимов Шерзод Аъзамовни алдаб ўтишга киришди ва бу вазиятда "Насаф" ҳимоячиси ажойиб ўйнади ва тўпни рақибдан олиб қўйди.\nШерзод Каримовдан яна бир ноаниқ зарба.\nШерзод Каримов бурчак зарбасидан тўпни жарима майдончасига оширмади ва жамоадоши билан ўйнади. Қайтадан тўпни қабул қилиб олган Каримов узоқдан дарвозани нишонга олмоқчи бўлди. Аммо зарба жуда ноаниқ кўриниш олди.\n"Пахтакор" ҳужумга ўтди. Игорь Сергеев жамоаси учун бурчак зарбасини ишлаб олди.\n"Насаф" бурчак зарбасини амалга оширди. Аммо ушбу стандарт вазияти қаршиликларга наф келтирмади.\nУҳҳҳҳҳҳҳҳ! Драган Черан жарима майдончаси ичида тўпни яхши қабул қилди ва дарвоза томон кучли зарба берди. Лобановдан ажойиб сейв!\nАкбар Исматуллаевнинг оддий вазиятдаги хатосидан кейин Драган Черан тўпни олиб қўйди ва узоқдан зарба йўллади. Ноаниқ.\nШерзод Каримовнинг чамаси 17 метрлар масофадан йўллаган зарбасини Элдорбек Суюнов ушлаб олди.\n"Пахтакор" ташаббусни ўз қўлига олишга ҳаракат қилмоқда. Аммо қисқа тўп узатмалардаги ноаниқликлар уларнинг ҳужумларини узилиб қолишига сабабчи бўлмоқда.\n"Пахтакор" ҳозирча марказни бутунлай "Насаф"га ютқазмоқда. Азиз Ғаниев ўзидан яхши таассурот қолдирмоқда.\n"Насаф"нинг узоқ давом этган ҳужуми Дилшод Раҳматуллаевнинг узоқдан йўллаган зарбаси билан тугади. Кучсиз чиққан зарба Лобановга ортиқча қийинчилик туғдирмади.\nЎйин назорати "Насаф"нинг қўлида. "Пахтакор" ҳозирча тўпсиз ўйнамоқда.\nАзим Аҳмедов марказроқда Абдурахимовга нисбатан қоидани бузди. "Насаф" жарима зарбасини амалга оширди. Азиз Ғаниевнинг жарима майдончасига ичига ошириб берган тўпига ҳеч ким зарба бера олмади.\n"Пахтакор" ўйинни назорат қилишга, биринчи рақам билан ўйнашга интилмоқда. Аммо жамоа футболчиларида тўп турмаяпти. "Насаф" футболчилари ҳозирча тўпга нисбатан кўпроқ эгалик қилишмоқда.\n"Пахтакор" стандарт вазиятини амалга оширди. Элдор Суюнов муштлари билан хавфни бартараф этиш билан биргаликда жамоасининг қарши ҳужумини бошлаб берди. Азиз Ғаниев Баҳром Абдурахимов билан биргаликда олдинга ўтди. Рашидхоновнинг тезлиги билан давом эттирилган ҳужумни Дониёр Нарзуллаев самарали якунлай олмади. Аниқроғи, Нарзуллаевнинг тепган тўпини Лобанов қайтариб қолишга муваффақ бўлди.\nДиққат! ПФЛ мадҳияси садолари остида жамоалар майдонга тушиб келишмоқда...\n"Пахтакор" стадиони ҳозирча мухлислар билан тўлиб тошгани йўқ. "Пахтакор"нинг содиқ ва фидоий ишқибозлари ва Қаршидан 200дан ортиқ мухлислар ташриф буюришган.\nБугунги марказий баҳсни ФИФА рефериси Валентин Коваленко бошқариб боради.\n"Насаф" яқиндагина "Пахтакор"ни Ўзбекистон кубогидан чиқариб юборганди. Чемпионатда воқеалар ривожи қандай тус олади? "Пахтакор" кубок учун реванш оладими? Кўрамиз, кузатамиз.\n"Насаф": 25.Элдорбек Суюнов, 2.Акмал Шораҳмедов, 6.Азиз Ғаниев, 10.Дилшод Раҳматуллаев, 18.Баҳром Абдурахимов, 22.Игорь Голбан, 23.Шерзод Аъзамов, 27.Ислом Рашидхонов, 34.Фарруҳ Сайфиев, 38.Дониёр Нарзуллаев, 69.Драган Черан. Захира: Санжар Қувватов, 4.Мақсуд Каримов, 5.Ғолиб Ғайбуллаев, 9.Дилшод Хушбаков, 15.Шаҳбоз Эркинов, 31.Сайдулло Раҳматов, 45.Бобир Абдихолиқов.\n"Пахтакор": 12.Александр Лобанов, 3.Хожиакбар Алижонов, 29.Владимир Козак, 21.Камолиддин Тожиев, 24.Даврон Ҳошимов, 7.Азим Аҳмедов, 5.Акбар Исматуллаев, 17.Суҳроб Нуруллаев, 8.Шерзод Каримов, 11.Игорь Сергеев, 20.Жасур Ҳакимов. Захира: Шоҳруҳ Раимов, 19.Шоҳруҳ Маҳмудхожиев, 22.Жасур Яхшибоев, 23.Беҳруз Саъдиллаев, 27.Достон Иброҳимов, 31.Жамшид Юсупов, 34.Хушнуд Авилов.\nЎйин Спорт канали орқали тўғридан-тўғри олиб кўрсатилмайди. Сайтимиздан узоқлашманг, учрашувнинг қайноқ дақиқалари, хавфли вазиятлардан бохабар қилиб турамиз.\nАссалому алайкум қадрли футбол ишқибозлари! Олий лиганинг 14-туридан ўрин олган марказий баҳс "Пахтакор" - "Насаф" учрашуви сайтимизнинг ушбу саҳифаси орқали матнли онлайн тарзда трансляция қилинади.


ЎзПФЛ «Бухоро» ПФК раҳбариятининг алмашинуви бўйича суриштирув бошлади\nДушанба, 08 Июн\n5 июнь куни Суперлига иштирокчиси бўлган «Бухоро» футбол клубида навбатдан ташқари йиғилиш ўтказилган ҳамда амалдаги директор Жамшид Ботиров ишдан олинган, дея ёзмоқда ПФЛ расмий сайти.\n«Бухоро шаҳар ҳокимлиги ҳамда вилоят жисмоний тарбия ва спорт бошқармасидан вакиллари иштирок этган йиғилишда Алишер Рустамов «Бухоро» футбол клубининг янги директори сифатида таништирилган. Ҳисоб бўйича бу Алишер Рустамовнинг учинчи бор клубга директор бўлиб келишидир.\nМусобақаларни ўтказиш регламентининг 6.15 бандига кўра, бирор клуб раҳбариятида ўзгариш юз берса, бу ҳақда ЎзПФЛ уч кун ичида ёзма равишда хабардор қилиниши лозим. Карантин давридан кейин қайтаётган футбол мавсуми арафасида ЎзПФЛ вазиятдан келиб чиқиб бир қатор масалаларни қайта кўриб чиқишга, айримларини ўзгартиришга мажбур. Мана шундай вақтда «Бухоро» футбол клуби раҳбариятидаги ноаниқликлар ЎзПФЛ ишини қийинлаштиради. Сабаби, ташкилот на расман огоҳлантирилди ва на янги директор тайинлови расман протоколлаштирилди. ЎзПФЛ уч кундан буён йиғилиш протоколини қўлга кирита олмади.\nЎзбекистон Республикаси Президентининг 2019 йил 4 декабрдаги “Ўзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида”ги ПФ-5887-сон Фармонига мувофиқ 13 та профессионал футбол клубларнинг устав фондидаги хўжалик жамиятлари ва ҳокимиятларнинг улушлари Давлат активларини бошқариш агентлигига ўтказилгандан сўнг Давлат мулкини сотишда тендер савдоларини ўтказиш бўйича давлат комиссиясининг қарорига асосан сотилиши белгиланган. Мазкур вазифа ижросини таъминлаш мақсадида ЎзПФЛ ҳамда Давлат активларини бошқариш агентлиги ҳамкорликда ушбу 13 та футбол клуби фаолиятини атрофлича ўрганиб чиқиляпти. Улар орасида «Бухоро» футбол клуби ҳам бор бўлиб, айни вақтда унинг активлари агентликка ўтказилаётгани сир эмас. Айни вақтда «Бухоро» футбол клубининг Бухоро шаҳар ҳокимлигига тегишли бўлган 20 фоизлик улушни, Бухоро нефтни қайта ишлаш заводига тегишли бўлган 80 фоизлик улушни агентликка ўтказиш ишлари олиб бориляпти.\n«Бухоро ПФК» МЧЖ Уставининг 15.2-бандига мувофиқ футбол клуби директори Таъсисчиларнинг Умумий йиғилиши томонидан тайинланиши ва лавозимидан озод қилиниши белгиланган.\nМана энди савол туғилади. «Бухоро» футбол клубининг янги директори қайси асосга кўра лавозимига тайинланди? Лавозимга тайинлаш жараёнидан Бухоро нефтни қайта ишлаш заводи хабардор этилдими ёки иштироки таъминландими?\nДиректорни тайинлашни расмийлаштириш билан боғлиқ тегишли хужжатлар ЎзПФЛга ўз вақтида тақдим этилмагани «Бухоро» футбол клубининг янги директори қайси асосга кўра лавозимга тайинланганини аниқлаштириш заруриятини вужудга келтирмоқда», - дейилади ПФЛ баёнотида.\nМаълумот учун, «Бухоро» клуби чемпионатнинг дастлабки уч турида «Қўқон-1912» (0:3), «Пахтакор» (0:3), «Локомотив» (0:3) жамоаларига мағлубиятга учраб, ҳозирда турнир жадвалида сўнгги ўринга тушиб қолган.\n«Ювентус» Уругвай миллий жамоаси яримҳимоячисини трансфер қилмоқчи\n«Қизилқум» 5та муҳим трансферни эълон қилди


Британия консерваторлари парламентдаги кўпчилик мақомни йўқотди\nБуюк Британия консерватив партияси 8 июнь куни ўтказилган навбатдан ташқари парламент сайловида Жамоалар палатасидаги кўпчилик ўринларни бой берди.\nОвозларни ҳисоблаш жараёни якунланганича йўқ, аммо торилар 318 дан 322 гача бўлган ўринларни олиш мумкинлиги аён, ваҳоланки, кўпчилик мақомни сақлаб қолиш учун 326 та ўрин зарур эди. Консерваторларнинг бош рақиби Лейбористлар партиясига камида 267 та мандат тегадиганга ўхшайди. Бу аввалги сайловларга қараганда 35 та ўринга кўп.\nСўл радикал қарашлари билан танилган Жереми Корбин бошчилигидаги бош мухолиф партиядан икки ҳафта илгари ҳам бу қадар омадни кутишмаганди. Корбин Мэйни истеъфога чақирди, аммо у бирмунча кўпчилик мақоми бош вазир лавозимидаги фаолиятини давом эттиришга имкон бериши билан жавоб қайтарди.\nТереза Мэйга Шимолий Ирландиянинг Демократик юнионистлар партияси ёрдам беради: улар Британия парламентида Шимолий Ирландия учун ажратилган 18 та ўриндан 10 тасини ишғол қилдилар. Шундай қилиб, ушбу партия консерваторларга Мэй маҳкамасига омонат, аммо кўпчилик ўринларни таъминлашга ёрдам беришлари мумкин. Юнионистлар консерваторлар билан музокараларга тайёрликларини билдиришди. Шунга қарамай, Мэйнинг истеъфоси ҳақида миш-мишлар ораламоқда.\nСайловолди кампанияси давомида консерваторлар Брюссел билан музокараларда қатъий йўлни тутиш ғоясини илгари сурди. Жереми Корбин бошчилигидаги Лейбористлар ЕИ билан эркин савдо ҳудудини сақлаб қолишга эришажакларини ваъда беришди. Либерал-демократлар эса брекзит бўйича янги референдум ўтказишни, Шотландия миллий партияси эса Шотландия мустақиллиги тўғрисида такрорий референдум ўтказишни таклиф этмоқда.


Муфтий ҳазратлари “Янги Ўзбекистон” боғига кўчат экиб, умуммиллий лойиҳада фаол бўлишга чақирдилар\n- Апр 05, 2022\nБугун, 5 апрель куни “Янги Ўзбекистон” боғида кўчат экиш маросими бўлиб ўтди. Унда Ўзбекистон мусулмонлари идораси раиси, муфтий Нуриддин домла ҳазратлари, турли миллат вакиллари ва диний конфессия етакчилари иштирок этдилар.\nМаросимда муфтий ҳазратлари тадбир иштирокчилари қатори ушбу ҳудудда ташкил этилган "Бағрикенглик боғи"га турли дарахт кўчатлари ўтқаздилар ва бундай хайрли амаллар бардавом бўлишини сўраб дуо қилдилар.\nМазкур тадбир Давлатимиз раҳбари ташаббуси билан илгари сурилган “Яшил макон” умуммиллий лойиҳаси доирасида амалга оширилаётганини алоҳида қайд этиш керак. Зеро, ушбу ташаббус барча юртдошларимизни ягона мақсад атрофида бирлаштирди, десак янглишмаган бўламиз.\nЧунки айни баҳор кунлари юртимизда амалга оширилаётган кўкаламзорлаштириш ишлари диёримизнинг янада яшиллика бурканишига сабаб бўлмоқда. Лойиҳага кўра, келгуси беш йилда 1 миллиард туп дарахт кўчат экиш мақсад қилинган бўлиб, айни кунларда лойиҳа доирасида кўплаб кўчат экиш, ҳудудларни обод қилиш ишлари жадал давом этмоқда.\nМазкур хайрли лойиҳа доирасида шу йил 1 март куни Ўзбекистон мусулмонлари идораси Уламолар Кенгашининг баёноти ҳам қабул қилинди. Баёнотда “Яшил макон” умуммиллий лойиҳасининг ҳаётимизда тутган ўрни ҳақида сўз юритилиб, динимиз таълимоти асосида барчани ушбу тадбирда фаол иштирок этишга чақириш баробарида, қишлоқ-овуллармиз, маҳалла-кўйларимизни обод қилиш орқали юртимизни боғу бўстонга айлантириш назарда тутилган.\nУшбу савобли лойиҳада юртимиздаги барча масжиду маҳаллаларда уюшқоқлик билан давом этиб, масжидлар ҳудудида яшил маконлар ташкил этиш ва кўчат экиш ишлари фаол давом этмоқда.\nЗеро, Ислом динимиз ҳам ерни обод қилиш, кўчат ўтқазиш масалаларига алоҳида фазилатли амал сифатида қарашини Муфтий ҳазратлари таъкидладилар. Анас розияллоҳу анҳудан ривоят қилинган ҳадисда: Расулуллоҳ соллаллоҳу алайҳи васаллам: “Агар бир мусулмон банда кўчат ўтқазса, ёки экин экса, ундан бирон инсонми, қушми ёки ҳайвонми еса, бунинг учун унга садақа қилинганнинг савоби бўлади”, дедилар (Имом Бухорий ва Имом Муслим ривояти).\nДругие материалы в этой категории: « Ўзбекистонлик қори АҚШда хатми Қуръон ўтмоқда\t"Муҳсинхонтўра" масжидида таровиҳ шукуҳи (фотолавҳа) »